
ΠΡ Α Κ Τ Ι Κ Ο
(Άρθρο 40 παρ. 1 Κ.τ.Β.)


Στην Αθήνα, σήμερα, 3 Νοεμβρίου 2025, ημέρα Δευτέρα και ώρα 17:30΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Αθανάσιου Καββαδά, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Φορολογική μεταρρύθμιση για το δημογραφικό και τη μεσαία τάξη – Μέτρα στήριξης για την κοινωνία και την οικονομία». (3η συνεδρίαση).
Στη συνεδρίαση παρέστη ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες. 
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
[bookmark: _Hlk231982384]Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Μπουκώρος Χρήστος, Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Συρεγγέλα Μαρία, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Παπαναστάσης Νίκος, Συντυχάκης Εμμανουήλ, Τσοκάνης Χρήστος, Αχτσιόγλου Ευτυχία (Έφη), Τσακαλώτος Ευκλείδης, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Βρεττός Νικόλαος και Μάλαμα Κυριακή.
	ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Κυρίες και κύριοι συνάδελφοι, καλησπέρα σας. 
Αρχίζει η 3η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Φορολογική μεταρρύθμιση για το δημογραφικό και τη μεσαία τάξη – Μέτρα στήριξης για την κοινωνία και την οικονομία».
Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου. 
Το λόγο έχει ο Εισηγητής της Πλειοψηφίας, κύριος Εμμανουήλ Κόνσολας.
ΕΜΜΑΝΟΥΗΛ ΚΟΝΣΟΛΑΣ (Εισηγητής της Πλειοψηφίας): Υπερψηφίζουμε, κύριε Πρόεδρε. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Το λόγο έχει ο Εισηγητής της Μειοψηφίας, κύριος Πάρις Κουκουλόπουλος.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας): Με επιφύλαξη, κύριε Πρόεδρε.
[bookmark: _Hlk213084631]ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Το λόγο έχει ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κύριος Νικόλαος Παππάς.
ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):  Κατά, κύριε Πρόεδρε.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Το λόγο έχει ο Ειδικός Αγορητής
της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κύριος Χρήστος Τσοκάνης.
	ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Κατά, κύριε Πρόεδρε.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Το λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κύριος Ευκλείδης Τσακαλώτος.
	ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»): Κατά. 
	ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Το λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κύριος Στυλιανός Φωτόπουλος.
	ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»): Με επιφύλαξη, κύριε Πρόεδρε.
	ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Το λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κύριος Ανδρέας Βορύλλας.
	ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Με επιφύλαξη, κύριε Πρόεδρε.
	ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ο Ειδικός Αγορητής της Κ.Ο. «ΠΛΕΥΣΗ ΕΛΕΥΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»), κύριος Αλέξανδρος Καζαμίας, είναι στην Ολομέλεια. Οπότε, θα μας απαντήσει πιο μετά. 
	Συνεπώς το σχέδιο νόμου του Υπουργείου Εθνικής Οικονομίας και Οικονομικών, «Φορολογική μεταρρύθμιση για το δημογραφικό και τη μεσαία τάξη – Μέτρα στήριξης για την κοινωνία και την οικονομία» γίνεται δεκτό επί της αρχής κατά πλειοψηφία. 
Κυρίες και κύριοι συνάδελφοι, εισερχόμαστε στη συζήτηση επί των άρθρων. 
Το λόγο έχει ο Εισηγητής της Πλειοψηφίας, κύριος Κόνσολας Εμμανουήλ για 10 λεπτά με ανοχή. 
ΕΜΜΑΝΟΥΗΛ ΚΟΝΣΟΛΑΣ (Εισηγητής της Πλειοψηφίας): Ευχαριστώ πολύ, κύριε Πρόεδρε.
Κυρίες και κύριοι βουλευτές, κύριε Υπουργέ, από αυτό το βήμα επιτρέψτε μου να εκφράσω την ιδιαίτερη χαρά μου, που η προηγούμενη συνεδρίαση στη διαβούλευση με τους φορείς κατέδειξε το θετικό κοινωνικό πρόσημο που έχει αυτό το νομοσχέδιο. Ειλικρινά, με έκπληξή μου βλέπω τους συναδέλφους που εκπροσωπούν τα κόμματα στην εθνική αντιπροσωπεία που επί της αρχής, κρατούν επιφύλαξη ή καταψηφίζουν. 
Δε θέλω να πιστέψω ότι δεν υπάρχει θέση και προτάσεις από τα κόμματα της αντιπολίτευσης. Αλλά η άρνηση να δεχθούμε ότι η Κυβέρνηση παράγει έργο, καταθέτει ένα συνολικό σχέδιο που αφορά στη φορολογική μεταρρύθμιση και σχετίζεται με το δημογραφικό και τη μεσαία τάξη, δείχνει ότι προφανώς δε θέλουν να καταθέσουν συναινετική τη μαρτυρία προκειμένου να ψηφιστεί αυτή η πολύ σημαντική νομοθετική πρόταση. 
Η έλλειψη θέσεων αλλά και μιας συνολικής, κυρίως, αξιόπιστης πρότασης διακυβέρνησης από τα κόμματα της αντιπολίτευσης, οδηγεί τα κόμματα σε μηδενιστική προσέγγιση απέναντι σε αδιαμφισβήτητη θετική διάταξη θέσεων και προτάσεων του νομοσχεδίου. Εάν σκεφθεί κανείς ότι 4 εκατομμύρια πολίτες ωφελούνται από αυτή τη νομοθετική πρόταση, είναι έκπληξη και για τους ίδιους τους πολίτες οι θέσεις που καταθέτουν σήμερα τα κόμματα.
 Γνωρίζουμε όλοι ότι η διαφορετική άποψη και θέση, κυρίες και κύριοι συνάδελφοι, είναι αποδεκτή εφόσον τεκμηριώνεται επαρκώς. Όταν όμως, η αδυναμία και η ανεπάρκεια της αντίθετης άποψης καλύπτεται από μια στείρα άρνηση και μάλιστα δεν προάγεται ο δημόσιος διάλογος σε όλο το εύρος των ρυθμίσεων του νομοσχεδίου, διατηρούμε τα ερωτηματικά μας για τη θέση που έχουν καταθέσει τα κόμματα σήμερα. 
Εκ των πραγμάτων, κυρίες και κύριοι βουλευτές, οφείλουμε να κοιτάξουμε και να προχωρήσουμε μπροστά, χωρίς να ανακόπτει ή να αποπροσανατολίζει την πορεία μας η επίδειξη του αρνητισμού και κυρίως, η επίδειξη τοξικότητας. Λέω ότι πρέπει να προχωρήσουμε μπροστά γιατί αφενός, η προτροπή μας έρχεται από την ίδια την κοινωνία, αλλά από την άλλη, η Κυβέρνηση υλοποιεί ένα σημαντικό μεταρρυθμιστικό σχέδιο που έχει οριοθετήσει χρονικά και πολιτικά. Μάλιστα, διατηρεί την ικανότητα να παίρνει τα μηνύματα της κοινωνίας και να μετουσιώνει την προσδοκία του πολίτη σε νομοθετικές προτάσεις. Λάθη σαφώς και γίνονται και κανείς δεν ομολογεί ότι δεν υπάρχουν λάθη. Αλλά μεγαλύτερο λάθος από το να αντιλαμβάνεσαι και να μην αγωνίζεσαι για μία λανθασμένη κίνηση, δεν υπάρχει.
Πρέπει από την αρχή να τονίσω, ότι η Κυβέρνηση στο ζήτημα της αναστολής λειτουργίας των Υποκαταστημάτων των ΕΛΤΑ έδειξε ότι αντιλαμβάνεται το πρόβλημα και ότι διαθέτει τα αναγκαία αντανακλαστικά. 
Είμαι πολύ χαρούμενος, που όλοι συμφωνήσαμε να πραγματοποιηθεί εδώ μια συνάντηση αύριο. Γιατί πρέπει να δούμε αυτό το αιφνίδιο κλείσιμο των υποκαταστημάτων των ΕΛΤΑ, που αφορά ιδιαίτερα στην ελληνική περιφέρεια, τα νησιά και τις ορεινές περιοχές. Πρέπει να ερμηνεύσουμε τις προθέσεις και τις αποφάσεις από την ηγεσία των ΕΛΤΑ. Πρέπει να συμφωνήσουμε όλοι μαζί πως η πρόταση που θα καταθέσουμε, είναι να διασφαλιστεί ότι θα μπορούν να εξυπηρετούνται οι πολίτες και ιδιαίτερα οι συμπολίτες μας σε ορεινές και νησιωτικές περιοχές, μεγάλης ηλικίας, στον τόπο κατοικίας τους. 

Η Κυβέρνηση παρενέβη καθ’ υπέρβαση της δικαιοδοσίας και των αρμοδιοτήτων της. Το λέω αυτό, γιατί απ’ ό,τι θυμάστε, η προηγούμενη Κυβέρνηση είχε την ευθύνη της παραχώρησης του ελέγχου των ΕΛΤΑ από το 2018 να περάσει στο Υπερταμείο. Δεν μου αρέσει να καταθέτω, κύριε Υπουργέ, και να στηλιτεύω πολιτικές του παρελθόντος. Όμως είναι μια παραδοχή και μια αλήθεια. Το σύνολο των μετοχών του δημοσίου στα ΕΛΤΑ μεταβιβάστηκαν στο Υπερταμείο με νόμο του 2018 και επαναλαμβάνω και χωρίς αντάλλαγμα. Αυτό είναι ένα σημαντικό στοιχείο, που πρέπει να αποσαφηνίσουμε αύριο και δεν πρέπει να στραφούμε στο παρελθόν. Πρέπει να πάμε στη ζωή των πολιτών που βελτιώνεται με αυτό το νομοσχέδιο και εδώ θέλω να σταθώ σήμερα. 
Όπως επισήμανα και στην ομιλία μου επί της αρχής, το νομοσχέδιο περιλαμβάνει σημαντικές διαστάσεις. Διαστάσεις που αφορούν στην κοινωνική και οικογενειακή ζωή των πολιτών, όπου ενισχύεται το οικογενειακό διαθέσιμο εισόδημά τους, με την πρόταση που καταθέτει η Κυβέρνηση, με την απαλλαγή ουσιαστικά των φόρων και τη μείωσή τους, τη μεγαλύτερη από τη Μεταπολίτευση μέχρι σήμερα.
Το νομοσχέδιο περιλαμβάνει διατάξεις που στοχεύουν σε μειώσεις φόρων, στην επέκταση της μείωσης του τεκμαρτού εισοδήματος και σε ατομικές επιχειρήσεις σε οικισμούς με πληθυσμό 1.500 κατοίκους, σε φορολογικές ελαφρύνσεις για την ελληνική οικογένεια, σε μέτρα στήριξης για τη μεσαία τάξη και σε νέους, στην ενίσχυση των εισοδημάτων συγκεκριμένων κοινωνικών ομάδων.
Ιδιαίτερα στον τομέα της μείωσης των φόρων, θα ήθελα να αναφερθώ στο άρθρο 3, με το οποίο μειώνονται οι φορολογικοί συντελεστές για τα φυσικά πρόσωπα και για εισοδήματα που προέρχονται από μισθούς, συντάξεις και επιχειρηματική δραστηριότητα. Επιτρέψτε μου για το άρθρο 3 συγκεκριμένα να καταθέσω, ότι για εισοδήματα από 10.000 έως 20.000 ευρώ, ο φορολογικός συντελεστής από το 22% που είναι σήμερα, μειώνεται στο 20%. Για εισοδήματα από 20.000 έως 30.000 ευρώ, ο φορολογικός συντελεστής από 28% που είναι σήμερα, μειώνεται στο 26%. Για εισοδήματα από 30.000 έως 40.000 ευρώ, ο φορολογικός συντελεστής από 36% που είναι σήμερα, μειώνεται στο 34% και ταυτόχρονα μειώνεται ή και εξασφαλίζονται πλήρως οι φορολογικοί συντελεστές για οικογένειες με παιδιά, αλλά και για νέους έως 30 ετών. 
Για εισοδήματα δε από 10.000 έως 20.000 ευρώ, ο νέος μειωμένος φορολογικός συντελεστής 20% μειώνεται ακόμη περισσότερο για οικογένειες με παιδιά. Μειώνεται  στο 18% για φορολογούμενους με ένα παιδί, στο 16% για φορολογούμενους με δύο παιδιά και στο 9% για φορολογούμενους με τρία παιδιά. Ενώ για φορολογούμενους με τέσσερα παιδιά ο φόρος είναι μηδενικός. 
Η μείωση των φόρων αφορά και στους νέους. Οι νέοι έως 25 ετών και με ετήσιο εισόδημα έως 20.000 ευρώ, δε θα πληρώνουν καθόλου φόρο. Ενώ ο φορολογικός συντελεστής για τους νέους έως 30 ετών, με ετήσιο εισόδημα από 10.000 έως 20.000 ευρώ, μειώνεται στο 9%. 
Κυρίες και οι κύριοι βουλευτές, είναι άλλη μια διάταξη με σαφή κοινωνική διάσταση. Η μείωση του συντελεστή αυτοτελούς φορολόγησης των εφημεριών των ιατρών που απασχολούνται σε φορείς της Γενικής Κυβέρνησης και στο ΕΣΥ, μειώνεται από το 22% στο 20%. Είναι μια απαίτηση του ιατρικού κόσμου και θα δώσουμε μια ενίσχυση για αναγνώριση στην τεράστια προσφορά τους, όλα αυτά τα χρόνια στο Εθνικό Σύστημα Υγείας. 
Στην κατεύθυνση της κοινωνικής διάστασης και στη στήριξη της οικογένειας, κινείται και το άρθρο 5 με το οποίο απαλλάσσονται από την εφαρμογή του τεκμαρτού εισοδήματος για 3 χρόνια οι νέες μητέρες από το έτος απόκτησης των τέκνων και για τα δύο επόμενα έτη. Η εξαίρεση αφορά και στις θετές ανάδοχες μητέρες.
Με το άρθρο 6 μειώνεται κατά 50% το τεκμαρτό εισόδημα των ελεύθερων επαγγελματιών για εκμεταλλευτές σχολικών κυλικείων, καθώς και για φυσικά πρόσωπα με ατομικές επιχειρήσεις που δραστηριοποιούνται και κατοικούν σε δημοτικές κοινότητες και οικισμούς με πληθυσμό από 500 έως 1.500 άτομα και κατοίκους.
Ιδιαίτερα σημαντικό είναι το άρθρο 7, με το οποίο μειώνεται η φορολογική επιβάρυνση που απορρέει από την εφαρμογή των τεκμηρίων διαβίωσης και μειώνονται κατά 30% έως 35%, τα τεκμήρια για κατοικίες και αυτοκίνητα. Μάλιστα, καταργείται η ελάχιστη αντικειμενική δαπάνη εξαρτώμενων τέκνων με δικό τους εισόδημα.
Στην αντιμετώπιση του στεγαστικού προβλήματος με κίνητρα, αλλά και ουσιαστικές θεσμικές παρεμβάσεις, στοχεύουν τα άρθρα 8 και 9. Μειώνεται ο φόρος για όσους έχουν έσοδα από ενοίκια, ενώ θεσπίζεται ενδιάμεσος φορολογικός συντελεστής 25% για εισοδήματα από ενοίκια έως 24.000 ευρώ, από 12.000 ευρώ. Επισημαίνω δε, ότι μέχρι σήμερα για εισοδήματα από ενοίκια πάνω από 12.000 ευρώ, ο φορολογικός συντελεστής ήταν στο 35%. 
Παράλληλα, επεκτείνεται και βελτιώνεται το θεσμικό πλαίσιο για την απαλλαγή από το φόρο εισοδήματος ακινήτων που εκμισθώνονται με μακροχρόνια μίσθωση. Επίσης, απαλλάσσονται από το φόρο οι ιδιοκτήτες ακινήτων που εκμισθώνουν ακίνητα σε ειδικές κατηγορίες υπαλλήλων και λειτουργών του δημοσίου τομέα, όπως ιατρικό, νοσηλευτικό προσωπικό, εκπαιδευτικοί, ένστολοι, καθώς επίσης άνδρες και γυναίκες των Σωμάτων Ασφαλείας με την προϋπόθεση ότι η μίσθωση να είναι για 6 τουλάχιστον μήνες άπαξ ή περισσότερες φορές εντός της τριετίας. Επομένως, δίνουμε απάντηση για το μεγάλο πρόβλημα του στεγαστικού και ιδιαίτερα στην περιφέρεια, στη νησιωτική Ελλάδα και στις τουριστικές περιοχές.
Στην κατεύθυνση στήριξης της ελληνικής περιφέρειας και των νησιωτικών περιοχών, στοχεύουμε στα άρθρα 10 και 11 του νομοσχεδίου, με τα οποία από το 2026 μειώνεται ο φόρος κατά 50% και απαλλάσσεται από τον ΕΝΦΙΑ η κύρια κατοικία σε οικισμούς με πληθυσμό έως 1.500 κατοίκους. Επίσης, μειώνεται επίσης ο ΦΠΑ κατά 30% στα νησιά της Περιφέρειας του Βορείου Αιγαίου, της Περιφερειακής Ενότητας Έβρου και των Δωδεκανήσων με πληθυσμό έως 20.000 κατοίκους. Μάλιστα, όπως ακούσατε και τον εκπρόσωπο του Επιμελητηρίου Αθηνών, δεν είναι μόνο ένα κίνητρο και μια προϋπόθεση αναπτυξιακής πορείας των οικονομιών και των πολιτών, αλλά είναι και μια προϋπόθεση για να δοθούν κίνητρα εγκατάστασης στα νησιά οι μικρές και μεσαίες επιχειρήσεις.
Θέλω, κύριε Υπουργέ, να σας συγχαρώ για αυτή τη νομοθετική πρόβλεψη. Αλλά να σας παρακαλέσω να δείτε και την προοπτική, εφόσον δε δημιουργούμε δημοσιονομικό κενό, η δυνατότητα επέκτασης και στις Κυκλάδες, αλλά και στη Ρόδο. Άλλωστε η ενίσχυση της ανταγωνιστικότητας της οικονομίας των νησιών, αποτελεί δομικό στοιχείο και της εθνικής οικονομίας και της νησιωτικής πολιτικής. 
Η παράταση για το 2026 της αναστολής επιβολής του ΦΠΑ στα νεόδμητα ακίνητα που περιλαμβάνει το άρθρο 12, είναι μια σημαντική πρόβλεψη, όπως και η μείωση των φορολογικών επιβαρύνσεων που αποτελεί συνεπή πολιτική αυτής της Κυβέρνησης και αποτυπώνεται με την κατάργηση του Τέλους Συνδρομητικής Τηλεόρασης, καθώς επίσης και τις διατάξεις του άρθρου 15 που αφορά το Ειδικό Καθεστώς Ενίσχυσης με τη μορφή διεκπεραίωσης δαπανών για την προσέλκυση επενδύσεων στους στρατηγικούς τομείς της άμυνας. Κάτι, για το οποίο αναφέρθηκα στην προηγούμενη ομιλία μου, στην επί της αρχής συζήτηση. 
Θα ήθελα κλείνοντας, κύριε Πρόεδρε, κύριε Υπουργέ, να τονίσω τις αλλαγές στο μισθολόγιο των στελεχών της Ελληνικής Αστυνομίας, του Πυροσβεστικού Σώματος και του Λιμενικού Σώματος της Ελληνικής Ακτοφυλακής, όπου υπάρχουν αυξήσεις από την 1η Οκτωβρίου του 2025 με άμεσα ωφελούμενους 76.000 στελέχη των Σωμάτων Ασφαλείας, ενώ αναπροσαρμόζονται και τα επιδόματα σύμφωνα με το άρθρο 24.
Εκτιμώ, κύριε Υπουργέ, ότι στην κατεύθυνση της ισονομίας θα πρέπει να εξεταστούν τα δίκαια αιτήματα και οι προτάσεις που έχουν κατατεθεί από Αξιωματικούς της Ελληνικής Αστυνομίας και απόφοιτους του Τμήματος Επαγγελματικής Μετεκπαίδευσης Ανθυπαστυνόμων της Σχολής Μετεκπαίδευσης και Επιμόρφωσης της Ελληνικής Αστυνομίας, σε ό,τι αφορά σε μισθολογικά ζητήματα. Μου έχει σταλεί ένα υπόμνημα με εύλογα και ορθολογικά επιχειρήματα, που νομίζω ότι πρέπει να εξεταστεί και να αναλυθεί. Θα το καταθέσω στα πρακτικά, προκειμένου να το δείτε και εσείς.
Στην κατεύθυνση της μισθολογικής αναβάθμισης και της αποκατάστασης της ισονομίας κινούνται οι διατάξεις του νομοσχεδίου επίσης, όπως η αύξηση της αποζημίωσης της Αλλοδαπής Υπηρεσίας και το Επίδομα Ειδικών Καθηκόντων για το προσωπικό του Υπουργείου Εξωτερικών. Επιπρόσθετα, αποζημιώσεις για τα δίδακτρα των τέκνων που περιλαμβάνονται στα άρθρα 36, 37, 38 και 39, καθώς και η καθιέρωση Επιδόματος Ιδιαίτερων Καθηκόντων στο προσωπικό των Σωφρονιστικών Καταστημάτων και των Ιδρυμάτων Αγωγής Ανηλίκων του Υπουργείου Προστασίας του Πολίτη, με το άρθρο 40 του νομοσχεδίου.

Είναι επίσης, σημαντική η αναγνώριση και αναβάθμιση μισθολογικά του πενταετούς κύκλου σπουδών μεταπτυχιακού επιπέδου που αφορά σε περίπου 5.000 δημοσίους υπαλλήλους με το άρθρο 41. Γεγονός, που απαντάται πλέον λειτουργικά, δομικά και πολιτικά αυτή η απαίτηση των λειτουργών της δημόσιας εκπαίδευσης με υψηλά προσόντα. 
Η διεύρυνση των κριτηρίων που λαμβάνουν υπόψη την αναγνώριση προϋπηρεσίας για τη μισθολογική εξέλιξη των Ερευνητών και των ειδικών λειτουργιών μέσα από τις ειδικές λειτουργίες επιστημονικές δραστηριότητες στο πρότυπο των ισχυουσών ρυθμίσεων για τα μέλη Διδακτικού Ερευνητικού Προσωπικού με το άρθρο 42, είναι επίσης μια σημαντική οφειλή προς τα μέλη του ειδικού ερευνητικού και διδακτικού προσωπικού, είτε στα πανεπιστήμια, είτε στα ερευνητικά κέντρα. 
Κυρίες και κύριοι, το νομοσχέδιο αναμφισβήτητα έχει θετικές διατάξεις. Το ακούσαμε από όλους τους φορείς. Αλλά το ακούσαμε και από συναδέλφων και άλλων πολιτικών κομμάτων, κατά τη συζήτηση επί της αρχής.
Στον τομέα της μείωσης των φόρων είναι δεδομένο, ότι έχουμε ατομικές επιχειρήσεις αλλά και αγρότες που θα δουν την ωφέλεια με υποβολή των φορολογικών δηλώσεων. Παράλληλα, οι μισθωτοί και οι συνταξιούχοι θα δουν τις αυξήσεις και καθαρές απολαβές από τη μισθοδοσία και από τις συντάξεις του Ιανουαρίου, αφού ο φόρος παρακρατείται. 
Εκτιμώ, ότι σε αυτές τις θετικές ρυθμίσεις που βελτιώνουν τη ζωή των πολιτών σε όλη την επικράτεια και μειώνεται η φορολογική επιβάρυνση, δεν μπορεί να υπάρχουν αστερίσκοι. Γι’ αυτό, θα κριθούμε από τη στάση απέναντι στο νομοσχέδιο που αναμφισβήτητα είναι θετικές. Ακόμα και τώρα, παρακαλώ και προτρέπω τους συναδέλφους να υπερψηφίσουν και να φανεί η θετική στάση και διάθεση απέναντι στους πολίτες από τους εκπροσώπους του Εθνικού Κοινοβουλίου. 
Ευχαριστώ πολύ, κύριε Πρόεδρε.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κ. Κόνσολα.
Το λόγο έχει ο κ. Κουκουλόπουλος.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):  Ευχαριστώ, κύριε Πρόεδρε.
 Κυρίες και κύριοι συνάδελφοι, σε ένα νομοσχέδιο που αναφέρεται κυρίως στη νέα φορολογική μεταρρύθμιση σχετική με το δημογραφικό, επιβάλλεται να γίνει ιδιαίτερη αναφορά στη Δυτική Μακεδονία που λόγω της βίαιης απολιγνιτοποίησης αλλά και της κρίσης  στη γούνα μετά τον πόλεμο στην Ουκρανία, καταγράφει σειρά από θλιβερές πρωτιές ανάμεσα στις οποίες και την πρωτιά σε μείωση πληθυσμού. Πόσο μάλλον, που η συγκεκριμένη περιοχή αποτελεί πύλη εισόδου με δύο γειτονικές χώρες. Είναι δηλαδή, εθνικά κρίσιμο και χρήσιμο, να υπάρξει μια ειδική κατά προτεραιότητα λήψη θετικών μέτρων ιδιαίτερης μέριμνας προς όφελος των κατοίκων, όπως έχω προτείνει με σχετική τροπολογία για την θεσμοθέτηση ρήτρας δίκαιης μετάβασης. Κάτι για το οποίο, η Κυβέρνηση έχει δεσμευθεί επανειλημμένα εδώ και αρκετά χρόνια και το επαναλαμβάνει, κατά κανόνα όμως, μένει στα λόγια. 
Σε αυτό το πλαίσιο, με γραπτή ερώτησή μου πριν το Υπουργικό Συμβούλιο, που είχε αντικείμενο το σημερινό νομοσχέδιο, είχα καταθέσει σχετική ερώτηση προτείνοντας τον διπλασιασμό του πληθυσμιακού ορίου σε ό,τι αφορά τα θετικά μέτρα μείωσης ΕΝΦΙΑ και τεκμαρτού ελεύθερων επαγγελματιών, που σήμερα είναι μέχρι 1500 κατοίκους με το νομοσχέδιο. Η πρόταση μου βάσει της απογραφής, καταλαμβάνει τους οικισμούς Βελβεντού,  Κρόκου, Σερβίων, Συνοικισμό Μανιάκι, Νεάπολης, Μεσοποτάμιας και Αιανής. Πριν τρεις μέρες σας ζήτησα, κύριε Πρόεδρε, να καλέσουμε σε ακρόαση των φορέων τον Πρόεδρο της Κοινότητας Αιανής- κάτι που δεν κατέστη εφικτό- και αυτό για πολύ συγκεκριμένους λόγους. Με βάση την απογραφή του 2021, ο πληθυσμός της ανέρχεται στους 1.586 κατοίκους και είναι δεδομένο ότι σήμερα βρίσκεται κάτω από το όριο των 1500 κατοίκων, στο οποίο αναφέρονται τα άρθρα 6 και 10 του νομοσχεδίου. Είναι κάτω από 1.500. 

Ενδεικτικά αναφέρω, ότι μεταξύ 2021 και 2025, το δημοτικό σχολείο Αιανής  βρέθηκε από 99, σε 66 μαθητές. Έχασε έναν στους τρείς, δηλαδή. Έχει μια ραγδαία μείωση πληθυσμού και αποδεικνύεται λοιπόν, με ένα ατράνταχτο κριτήριο ότι έχει συμβεί κάτι τέτοιο. Ακριβώς γι’ αυτό, τόσο το Περιφερειακό Συμβούλιο όσο και το Δημοτικό Συμβούλιο της Κοζάνης –του οποίου είναι και ιστορική έδρα η Αιανή– πήραν σχετικές ομόφωνες αποφάσεις. Καταθέτω, λοιπόν, στα πρακτικά τις σχετικές αποφάσεις, όπως και τα αναλυτικά στοιχεία για τα δημοτικά σχολεία που ετοίμασε η Διεύθυνση του δημοτικού σχολείου της 
Αιανής.
Εννοείται, κύριε Υπουργέ, ότι η πρόταση αυτή προτείνουμε να συμπεριλάβει και τυχόν περιοχές της Μεγαλόπολης, όπως επίσης και του Έβρου. Γιατί η διάταξη για τον Έβρο, εάν δεν έχει γίνει κάποια θετική διαφοροποίηση, αναφέρεται μόνο στο άρθρο 10 με τον ΕΝΦΙΑ. Εγώ προτείνω και το άρθρο 6, δηλαδή. Γιατί να απαλλάξεις από ΕΝΦΙΑ, που μπορεί τελικά να είναι ωφελούμενος και κάποιος ο όποιος καν δεν κατοικεί σε εκείνο το μέρος, και όχι από το τεκμαρτό τους επαγγελματίες, που εκεί ασκούν την δραστηριότητά τους; Υπάρχει μια παραδοξότητα. Γι’ αυτό και πρέπει να πάει και στο άρθρο 6 και στο άρθρο 10 αυτή η ειδική θετική μέριμνα. 
Έρχομαι στα υπόλοιπα άρθρα. Όπως είπα και στην ακρόαση φορέων, ευχαριστώντας τους εκπροσώπους τους πριν από λίγο, είχαμε ένα ασυνήθιστα μεγάλο πλήθος αιτημάτων, αλλά και γραπτών υπομνημάτων, πριν και κατά τη διάρκεια της ακρόασης φορέων. Το γεγονός αυτό, ήταν αρκετά εντυπωσιακό. Δε θα πω τώρα μεγάλες κουβέντες, αν είναι ικανοποιημένοι ή απορρίπτουν. Ποιος είναι «ο ελέφαντας στο δωμάτιο», που οδήγησε σε ένα τέτοιο καταιγισμό υπομνημάτων, προτάσεων, αιτημάτων, ενώπιων των οποίων βρεθήκαμε και πριν λίγο, αλλά και με τα γραπτά υπομνήματα; Βασικά είναι ένας. Το πρόβλημα, είναι το διαθέσιμο εισόδημα και «ο ελέφαντας στο δωμάτιο» είναι η ακρίβεια, είναι το κόστος ζωής. Μας το είπε ο πρόεδρος των Τριτέκνων χαρακτηριστικά, ότι αυτό είναι το μεγάλο θέμα. Με όλες τις αυξήσεις και τα θετικά μέτρα που υπάρχουν μέσα στο νομοσχέδιο, αδυνατούν να καλύψουν τις αυξανόμενες απώλειες εισοδήματος που φέρνει η διαρκής άνοδος του κόστους ζωής. Αυτό είναι το μεγάλο θέμα, το οποίο η Κυβέρνηση αδυνατεί να αντιμετωπίσει και είναι «η μεγάλη μαύρη τρύπα της», αν θέλετε, μαζί με τους αναιμικούς ρυθμούς ανάκαμψης που πετυχαίνει τα τελευταία 6 χρόνια. Το έχουμε πει πολλές και μάλιστα, δεν είναι μόνο αυτοί που είναι «μέσα στο δωμάτιο» και δεν χωράνε λόγω του «ελέφαντα». Είναι και κάποιοι σε ένα άλλο «δωμάτιο», θεοσκότεινο όμως, αυτοί που είναι εγκλωβισμένοι στην παγίδα του ιδιωτικού χρέους, για το οποίο η ΠΟΦΕΕ μας μίλησε πολύ εμφατικά. Έχω καταθέσει σχετική ερώτηση για τα πρόστιμα. 
Ακούστε τον παραλογισμό των προστίμων. Αυτά τα πρόστιμα –είναι η πολλοστή φορά που το τονίζω από το βήμα της Βουλής. Κάθε μήνα, κάθε χρόνο, στα εκατομμύρια των συμπολιτών μας που είναι εγκλωβισμένοι στην παγίδα του ειδικού χρέους, προσθέτουν κι άλλο κόσμο. Προσθέτουν και άλλους πολίτες, τα παράλογα πρόστιμα και η άρνηση να γίνουν οι 120 δόσεις, τις οποίες τις έχασαν οι περισσότεροι λόγω covid. Υπάρχει μια περίεργη και ακατανόητη άρνηση από την πλευρά της Κυβέρνησης, να κάνει μια «καθαρή ρύθμιση», γιατί μέχρι να ξεσπάσει ο covid, οι 120 δόσεις πήγαιναν πάρα πολύ καλά και βοηθούσαν και τα δημοσιονομικά, αλλά κυρίως και πάνω απ’ όλα, απεγκλώβιζαν έναν ολόκληρο κόσμο και τον έβγαζαν έξω από την φοβερή παγίδα του ιδιωτικού χρέους. 

Ειδικότερα, η δεύτερη παρατήρησή μου, η γενική, που αφορά την ακρόαση φορέων και τα άρθρα, είναι τα υπομνήματα που προέρχονται από επιμέρους τμήματα των δημοσίων υπαλλήλων. Δεν ήταν μόνο οι ένστολοι που είχαν μια εμφατική παρουσία, ήταν επιπλέον, οι ακόλουθοι Τύπου, ήταν οι σωφρονιστικοί υπάλληλοι, όπου σε ένα μέρος σωφρονιστικών υπαλλήλων, τακτοποιήθηκε αυτό το μεγάλο θέμα, όπως είπε ο Υπουργός. Το ξέραμε εμείς ήδη από την Παρασκευή, ήμασταν παρόντες εδώ. Καλά έκανε και τακτοποιήθηκε.
Αυτό κυρίες και κύριοι συνάδελφοι, κύριε Υπουργέ, δείχνει το πόσο σωστή είναι η  πρωτοβουλία που πήραμε και να την παλέψουμε όλοι μαζί και στην Ευρώπη και εδώ, να καταστήσουμε μαχητό για το 500, για να ανοίξει ο δρόμος για τον 13ο μισθό. Ο 13ος μισθός, ουσιαστικά, για εμάς όλα τα αιτήματα για επιδόματα επιμέρους για να υπάρξει μια αύξηση στον μισθό, πηγάζουν από το αντικειμενικό γεγονός ότι είναι ο χαμηλότερα αμειβόμενος υπάλληλος σε όλη την Ευρώπη, ο Έλληνας. Δεν μπορεί λοιπόν το θέμα του 13ου μισθού να το βάζουμε σε μια τεχνικού χαρακτήρα συζήτηση ή  με ευκολία να ονομάζουμε λαϊκιστή όποιον θέτει το ζήτημα. Όχι, κάθε άλλο. Είναι επιβεβλημένη προτεραιότητα πιστεύω, για την ελληνική πολιτεία. Μια απόδειξη έχουμε αυτές τις μέρες, όπως είπαμε, τη στάση των φορέων. 
[bookmark: _Hlk231993720]Θέλω να σταθώ, πριν κλείσω κύριε Πρόεδρε, σε δύο άρθρα ειδικότερα. Το ένα είναι  το άρθρο 9, όπου η Πρόεδρος της ΠΟΜΙΔΑ έκανε και σχετική ερώτηση. Πραγματικά να το εξετάσετε αυτό κύριε Υπουργέ, στη λογική που έθεσα και στο ερώτημά μου. Εγώ αντιλαμβάνομαι ότι ενδεχομένως, για ανθρώπους που δουλεύουν στον ιδιωτικό τομέα, να είναι πολύ δύσκολο να ελέγξουμε την αλήθεια και την ειλικρίνεια των δηλώσεων. Απάντησε η ΠΟΜΙΔΑ –δεν είμαι σε θέση να το αξιολογήσω τώρα από το βήμα– ότι μιλάει για μια ειδική κατηγορία. Αν πραγματικά ισχύει, αξίζει να το δούμε, γιατί έχει να κάνει με το στεγαστικό. Όπως παίρνουμε ένα μέτρο πυροσβεστικού χαρακτήρα προφανώς για τον γιατρό, τον εκπαιδευτικό, δεν ισχυρίστηκε κανείς ότι θα λυθεί το πρόβλημα με ένα μικρό κίνδυνο που έχουν οι ιδιοκτήτες να δίνουν σε κάποιες από αυτές τις κατηγορίες το διαμέρισμα τους. Ας ισχύσει και για τους ανθρώπους που δουλεύουν εποχικά και μάλιστα επαναλαμβανόμενα, όπως στο αίτημα της ΠΟΜΙΔΑ.
Το δεύτερο που θέλω να τοποθετηθώ είναι το άρθρο 13. Αυτή η υπερέκδοση δαπανών, όπου υπήρξε μια ιδιαίτερη έμφαση και από κάποιους εκπροσώπους φορέων και από τον Εισηγητή της Πλειοψηφίας. Η οδηγία, κύριε συνάδελφε, βάσει της οποίας γίνεται υπερέκδοση δαπανών για αμυντικό εξοπλισμό, είναι του 2014. Η Κυβέρνηση του ΣΥΡΙΖΑ, δεν είχε διακριθεί ιδιαίτερα για αμυντικές δαπάνες. Ήταν και άλλες οι προτεραιότητες τότε. Η σημερινή Κυβέρνηση, επί 6 χρόνια, προχώρησε σε ένα γιγαντιαίο πραγματικά πρόγραμμα αμυντικού εξοπλισμού, με αγορές. Φρεγάτες, αεροπλάνα, τα πιο γνωστά, αλλά και άλλα. Διψήφιος αριθμός δισεκατομμυρίων. Είναι 12, 14, 16; Κάτι τέτοιο. Όμως ούτε ένα ευρώ από αυτά, να κατασκευάζεται στην Ελλάδα. Η Κυβέρνηση, πρέπει να απολογηθεί για αυτή της την επιλογή. Δεν είναι δυνατό να θέλει και έπαινο για μία διάταξη, πόσω μάλλον που η χώρα είχε αμυντική βιομηχανία. Πραγματικά ξεχωριστή κάποτε και σήμερα την έχει χάσει. 
Κλείνω, κυρίες και κύριοι συνάδελφοι, με μια κουβέντα. Εμείς, σε γενικές γραμμές, –αν υπάρχει κάποια εξαίρεση είναι για να επιβεβαιώνει τον κανόνα– είμαστε θετικοί στα αιτήματα όπως τέθηκαν. Η βασική απάντηση σε όποιον αναρωτιέται ή πιστεύει ότι υιοθετούμε αβασάνιστα οποιοδήποτε αίτημα, έχει δύο σκέλη. Το ένα είναι αυτό που μόλις είπα, ότι δηλαδή γενικότερα το εισόδημα από εργασία πρέπει να ανέβει στην Ελλάδα διακριτά και αισθητά και στοχευμένα. Ιδιαίτερα στους  δημόσιους υπαλλήλους υπάρχει αυτό, όπως και στους ιδιωτικούς υπαλλήλους. Θα πρέπει να στοχεύσουμε στην ομάδα 35 – 48, που πληρώνεται ίδια λεφτά με τους νεοπροσλαμβανόμενους στον ιδιωτικό τομέα, γιατί ήταν παγωμένες οι τριετίες έως 12 χρόνια. Τεράστιο πρόβλημα. Πρέπει να δουλέψουμε πολύ στοχευμένα δηλαδή, για κάποιες ομάδες. 
Το δεύτερο σημείο της απάντησής μας είναι, ότι πιστεύουμε βαθιά και επί αποδείξει και δε φοβόμαστε να πούμε για τα μερίσματα, για τις γονικές παροχές –λέω, ενδεικτικά, δύο, που είναι πολύ γνωστά από την αντιπαράθεση. Μπορούμε να εξασφαλίζουμε σαφέστατα μεγαλύτερο δημοσιονομικό χώρο, με γενναία μέτρα, από τα οποία κανένα αναπτυξιακό στόχο και αφήγημα δεν πρόκειται να χαλάσει από αυτά. Τουναντίον, θα έλεγα.
	Δείτε, για παράδειγμα, την Ιρλανδία που θεωρείται και παράδεισος επενδύσεων, τι φορολογία έχει στα μερίσματα και τι επιτυγχάνει. Δεν λέω ότι είναι το παράδειγμά μας, η Ιρλανδία. Θέλω να πω, ότι υπάρχουν παραδείγματα ατελείωτα σε όλη την Ευρώπη –και σε όλο τον κόσμο, όχι μόνο στην Ευρώπη– που δείχνουν την υιοθέτηση μιας λογικής ολοένα και χαμηλότερων συντελεστών. Σε λίγο θα πιάσουμε το 15%, που είναι στο τραπέζι του ΟΟΣΑ εδώ και δεν ξέρω πόσα χρόνια, σαν ελάχιστος παγκόσμιος φόρος της επιχειρηματικής δραστηριότητας, στο όνομα της ανάπτυξης. Δεν είναι λογική αυτή. Εμείς δε φοβόμαστε να πούμε και που προτείνουμε ένα νέο φόρο. Πείτε μας όπως θέλετε. Μας τα λέγατε προεκλογικά το 2023, πείτε τα και τώρα.
Ευχαριστώ.

ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κ. Κουκουλόπουλο.
Το λόγο έχει ο Ειδικός Αγορητής, κ. Νικόλαος Παππάς.
ΝΙΚΟΛΑΟΣ ΠΑΠΠΑΣ (Ειδικός Αγορητής της Κ.Ο. «Συνασπισμός Ριζοσπαστικής Αριστεράς – Προοδευτική Συμμαχία»): Ευχαριστώ κύριε Πρόεδρε.
Όταν υπάρχει λόγος, νομίζω και μεταξύ μας, δεν πρέπει να ντρεπόμαστε να λέμε καμία καλή κουβέντα, για να μπορούμε να προσγειώνουμε και την πολιτική αντιπαράθεση στο επίπεδο που πρέπει. Οφείλω, λοιπόν, να αναγνωρίσω, ότι και οι εκπρόσωποι της Κυβέρνησης στην Επιτροπή Οικονομικών, αλλά και ο ίδιος ο Πρόεδρος της Επιτροπής, συνέβαλαν, ούτως ώστε, να γίνει μια ψύχραιμη συζήτηση και να αποτυπώσουμε το πεδίο μέσα στο οποίο μπορούμε να αναπτύξουμε τις πολιτικές μας διαφωνίες. Συμφωνήσαμε, δηλαδή, στην πορεία της Επιτροπής μας, ότι ο νέος δημοσιονομικός κανόνας δεν αποτρέπει τη δυνατότητα δημιουργίας παραπάνω δημοσιονομικού χώρου. Αυτός είναι ένας κοινός τόπος, όπως κοινός τόπος είναι, ότι το 1,7 ως ύψος, ως περιθώριο διευκολύνσεων, δαπανών ή φοροαπαλλαγών, είναι αποτέλεσμα μιας πολιτικής επιλογής εντός του δημοσιονομικού κανόνα. 
[bookmark: _Hlk231994761]Χαιρετίζω το γεγονός, ότι ο κύριος Κουκουλόπουλος προσέτρεξε και είπε ότι ναι, μπορεί να μπει φορολογία στα μερίσματα και να συγκλίνουμε με κάποια ευρωπαϊκή χώρα κι εμείς, στο πώς φορολογούνται τα μερίσματα, για να υπάρξει παραπάνω δημοσιονομικός χώρος. Δεν έχει πάθει τίποτα η ανάπτυξη των χωρών που φορολογούν πιο εύλογα εισοδήματα από μερίσματα. Θυμίζω, 1.500 συμπολίτες μας, το 2023 δήλωσαν 4 δισ. ευρώ εισόδημα. Χίλιοι πεντακόσιοι άνθρωποι έβγαλαν όλοι μαζί 4 δις. Δεν παρακούσατε. Χίλιοι πεντακόσιοι άνθρωποι, έβγαλαν 4 δις. Το κάναμε, λοιπόν, αυτό το βήμα. Συμφωνήσαμε ότι ο νέος δημοσιονομικός κανόνας ουδόλως αποτρέπει την πολιτική ηγεσία να διαμορφώσει μεγαλύτερο δημοσιονομικό χώρο.
Θέλω να σας καλέσω να κάνουμε άλλο ένα βήμα και να συνεννοηθούμε και για τα ΕΛΤΑ. Διότι, μέσα στην δεινή πολιτική θέση που έχετε βρεθεί, έχετε αρχίσει τα ψεματάκια κι αυτό κάνει τη θέση μας λίγο στενάχωρη. 
Τι λέει η Κυβέρνηση; Ότι ο ΣΥ.ΡΙΖ.Α. έβαλε τα ΕΛΤΑ στο Υπερταμείο. Μάλιστα. Τι είναι το Υπερταμείο; Είναι μηχανισμός ιδιωτικοποίησης; Δεν είναι. Διότι ή είναι και καταφέραμε να αποτρέψουμε εμείς την ιδιωτικοποίηση ή δεν είναι και καταφέραμε να φτιάξουμε ένα ταμείο για τη δημόσια περιουσία. 
Η Νέα Δημοκρατία είχε σκοπό να ιδιωτικοποιήσει τα ΕΛΤΑ; Όχι, είχε σκοπό, αλλά το είχε υπογράψει. Θα σας διαβάσω, για να μην μιλάμε στον αέρα, την απόφαση της Διϋπουργικής Επιτροπής Αναδιαρθρώσεων και Αποκρατικοποιήσεων. Στις 10 Αυγούστου 2012, κ. Κουκουλόπουλε, λίγο πριν της Παναγιάς, αποφασίζουν την πώληση έως και του συνόλου των μετοχών των ΕΛΤΑ, κυριότητας ελληνικού δημοσίου παρακαλώ, σύμφωνα με το πρόγραμμα αποκρατικοποιήσεων που περιλαμβάνεται στο σχέδιο της ελληνικής κυβέρνησης 398511. Είναι το δεύτερο μνημόνιο. Δηλαδή, το 2012 η Νέα Δημοκρατία με υπογραφές μεταξύ άλλων και του κ. Χατζηδάκη -ελπίζω να τον έχουμε κοντά μας αύριο να μας πει, ποιες είναι οι προθέσεις και οι θέσεις του - λέει ότι θα πουλήσω τα ΕΛΤΑ. Έρχεστε λοιπόν και λέτε εσείς, ότι το 2018 τα ΕΛΤΑ μπήκαν στο Υπερταμείο. Μάλιστα. 

Τι έχει γράψει λοιπόν η ιστορία; Ότι υπήρχε μία Κυβέρνηση που ήθελε να πουλήσει τα ΕΛΤΑ, μετά ήρθε μία Κυβέρνηση που δεν πούλησε τα ΕΛΤΑ και τα στήριξε. Στη συνέχεια, ήρθε μια άλλη Κυβέρνηση που θέλει να κλείσει τα ΕΛΤΑ. Είναι ή δεν είναι απλή ανάγνωση των γεγονότων αυτή; Έχει συμβεί κάτι άλλο;
Σταματήστε, λοιπόν, τα ψεματάκια, για να μην σηκώνονται οι τόνοι εδώ, να συνεννοηθούμε ακριβώς τι έχει γίνει και αποκτήστε τη γενναιότητα ή να αδειάσετε την πολιτική ηγεσία του Υπουργείου και να συνταχθείτε με το κοινωνικό αίτημα να μην κλείσουν τα μισά καταστήματα των ΕΛΤΑ. Μπορείτε βέβαια, να βγείτε και να πείτε ευθαρσώς, ότι κάνετε το κορόιδο και αφήνετε τη διοίκηση των ΕΛΤΑ να κλείσει 200 καταστήματα. Η αλήθεια όμως, δεν μπορεί να διαστρεβλώνεται έτσι. Πρέπει άλλωστε, να συνεννοηθούμε πώς θα γίνει και ο διάλογος. Είχατε αποφασίσει να τα πουλήσετε. Εδώ είναι η Απόφαση της Επιτροπής Αποκρατικοποιήσεων. Εσείς, λοιπόν, αποφασίσατε να τα πουλήσετε. Ήρθαμε εμείς, δεν πουλήθηκαν, στηρίχθηκαν. 
Θα περιμένω να σας ακούσω και αύριο, γιατί μαθαίνω ότι σας κάνει φροντιστήρια ο κ. Σκλήκας, as we speak, που λέμε και στην Καισαριανή. Μαθαίνω ότι σας κάνει φροντιστήρια. Θα περιμένουμε να σας ακούσουμε λοιπόν, εάν στηρίξαμε εμείς τον Οργανισμό ή όχι, για να έρθετε εσείς τώρα, να πείτε ότι θα κλείσετε 200 καταστήματα και να σας φταίει ότι η εταιρεία ήταν στο Υπερταμείο. Μα δεν υπήρχε κανένα Υπερταμείο κύριοι, όταν αποφασίσατε να πουλήσετε, ΤΑΙΠΕΔ υπήρχε, όπως και στην περίπτωση της ΕΥΔΑΠ.
Τα λέω με απόλυτη ψυχραιμία. Θεωρώ ότι απευθύνομαι σε εκπροσώπους του ελληνικού λαού που μπορούν με γενναιότητα, όπως και στην προηγούμενη συνεδρίαση, να σταθούν στο ύψος των περιστάσεων και να παρενοχλήσουν πολιτικά την ηγεσία τους, η οποία θα ήθελε σαφώς να περάσει αθόρυβα το κλείσιμο 200 καταστημάτων των ΕΛΤΑ.
Άρα, υποχρεούστε να πείτε αν είστε με την ιδιωτικοποίηση των ΕΛΤΑ και αν είστε με το κλείσιμο. Αν δεν είστε με κανένα από αυτά, τι θα κάνετε για να το αποτρέψετε. Είναι πάρα πολύ απλά τα πράγματα και ελπίζω, επειδή τόση ώρα απευθύνομαι στους βουλευτές της Νέας Δημοκρατίας, να μην προκληθούμε και από άλλες πλευρές με τις οποίες δε θα θέλαμε στην πορεία αυτής της συζήτησης, να σηκώσουμε τόνους. Αυτή είναι η ιστορία, διότι αποδείχθηκε ότι για να προστατευτεί η ΕΥΔΑΠ και για να προστατευτούν και τα ΕΛΤΑ έπρεπε να υπάρχει μία αποφασισμένη αριστερή προοδευτική Κυβέρνηση στον τόπο. Τόσο απλό. 
Καταθέτω στα πρακτικά και την Απόφαση της Επιτροπής Αποκρατικοποιήσεων, όπου κάτω από την Απόφαση Αποκρατικοποίησης - Ιδιωτικοποίησης των ΕΛΤΑ, καμαρωτή - καμαρωτή πρώτη υπογραφή, είναι η υπογραφή του κ. Χατζηδάκη. Να μας εξηγήσει ο κ. Χατζηδάκης τι άλλαξε από τότε και πώς φτάσαμε και στην απόφαση να κλείσουν 200 καταστήματα. 
Αυτά για την αποκατάσταση της αλήθειας και ελπίζω, ειλικρινώς, κ. Πρόεδρε, να υπάρξει και αντίστοιχη συμβολή στο διάλογο. Πράγμα που σημαίνει ότι το επιχείρημα περί Υπερταμείου, μάλλον, δεν πρέπει να ξανακουστεί. Μπήκε στο Υπερταμείο η εταιρεία, δεν πουλήθηκε ούτε μία μετοχή. Δεν έκλεισαν καταστήματα. Όσα έκλεισαν, αντικαταστάθηκαν από πρακτορεία. Υπερήφανα σας δηλώνω και με αγώνα και με κόπο, στηρίχθηκε ο Οργανισμός. Είχε προβλήματα, είχε σπατάλες, βεβαίως, αλλά όχι αυτό το πράγμα. Ένας κύριος, ο οποίος νομίζει ότι διοικεί τι, ακριβώς; Τι ακριβώς νομίζει ότι διοικεί αυτός ο κύριος;
Σε μια επαρχία, στην οποία κλείνουν πρώτα τα ΑΤΜ, κλείνουν τα καταστήματα των τραπεζών, κλείνουν τα ειρηνοδικεία, κλείνουν τα σχολεία και τώρα θα κλείσουν και τα ΕΛΤΑ. Αυτό είναι «πολιτική για τη δημογραφική αποκατάσταση και τη στήριξη της Περιφέρειας»; Περισσότερο, «πολιτική εξόντωσης της Περιφέρειας» φαντάζει. 
Ελπίζω, κ. Πρόεδρε, να συνέβαλα στη συζήτηση για το φλέγον ζήτημα. Θα μου επιτρέψετε 2 λεπτά για τα ζητήματα των άρθρων του νομοσχεδίου. Θα καταθέσω αναλυτικά τη θέση του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ. 
Υπάρχουν διατάξεις, όπου υπάρχει κίνδυνος για υπερσυγκέντρωση κανονιστικής ισχύος στην Εκτελεστική Εξουσία. Υπάρχουν διατάξεις, οι οποίες δυστυχώς, παρακάμπτουν τη δυνατότητα –μην πω «υποχρέωση» – για τη μείωση του ΦΠΑ στα βασικά αγαθά, όπως επιτάσσουν οι Ευρωπαϊκές Οδηγίες. Υπάρχουν διατάξεις, οι οποίες ονομάζονται μεταβατικές, αλλά δεν είναι σαφές το χρονοδιάγραμμα λήξης της μεταβατικής περιόδου. Υπάρχουν θετικές διατάξεις, οι οποίες βοηθούν, όχι με τον τρόπο που θα έπρεπε, όχι όσο θα έπρεπε, συγκεκριμένες κοινωνικές ομάδες. Αλλά όπως έχετε ακούσει και στις προηγούμενες συνεδριάσεις της Επιτροπής, σας είπαμε ότι μεγάλα κομμάτια του πληθυσμού μένουν εκτός των ρυθμίσεων αυτών. Για να συντομεύω, προφανώς, θα υπερψηφιστούν αυτές οι ρυθμίσεις, οι οποίες είναι βοηθητικές
Κλείνοντας, θα επαναλάβω ότι δεν έγινε, δυστυχώς, η επιλογή αξιοποίησης των δυνατοτήτων που δίνει ο νέος Δημοσιονομικός Κανόνας. Αυτό, μάλλον και με τη συμβολή όλων, θα εμπλουτίσει τη συζήτηση και στη β` ανάγνωση, αλλά και στην Ολομέλεια. 
Ευχαριστώ πολύ. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κ. Παππά. Θα έχουμε, κ. Παππά, αύριο, την ευκαιρία να ακουστούν όλες οι απόψεις από όλα τα Κόμματα και από το Υπερταμείο και από τα Ελληνικά Ταχυδρομεία και από όλους. 
Θα συνεχίσουμε με τον Ειδικό Αγορητή της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», τον κ. Χρήστο Τοσκάνη. 
ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ, κ. Πρόεδρε. 
Θα ήθελα να βάλω και το Κοινοβούλιο στη σκληρή καθημερινή πραγματικότητα και να μην ξεγελάτε το λαό με το «αν», «ίσως», «όταν», «κάτω από συγκεκριμένες προϋποθέσεις», «τότε». 
Σε σχολείο στον Ασπρόπυργο καλέστηκε ασθενοφόρο στη 13:00` το μεσημέρι την Παρασκευή. Έφτασε 13:53`. Μια μαθήτρια 10 ετών έχασε τη ζωή της. Για αυτή την κοινωνία μας μιλάτε που το Θριάσιο Νοσοκομείο απέχει μόλις 4` με 5` από την πόλη του Ασπροπύργου και δεν υπάρχει μόνιμος σταθμός του ΕΚΑΒ; Δεν υπάρχει στελεχωμένο Κέντρο Υγείας. Δεν υπάρχουν απινιδωτές σχολεία. Δεν υπάρχουν σχολικοί νοσηλευτές. Αυτή είναι η ανάπτυξη; Αυτή είναι η κοινωνία που οραματίζεστε και μιλάτε; Ντροπή σας, σε όλους σας που λατρεύετε και «υποκλίνεστε» σε ένα σύστημα που έχει στο κέντρο του, μόνο το κέρδος και «πετάει στο καλάθι των αχρήστων» τις ανθρώπινες ανάγκες.

Πρέπει να τα δούμε όλα ένα - ένα. Πράγματι, αν κάποιος έχει λεφτά μπορεί να πάει διακοπές στο διάστημα. Υπάρχει αυτή η προϋπόθεση. Έτσι είναι ο καπιταλισμός. Κάποιος άλλος, αν έχει λεφτά, μπορεί να φτιάξει ένα παγοδρόμιο στην Αφρική και κάποιος άλλος μπορεί να πάει μια βόλτα στο βυθό της θάλασσας. Αλλά εμείς μιλάμε για τη συντριπτική πλειοψηφία του Ελληνικού Λαού που ζορίζεται να τα βγάλει πέρα μετά την 15η ημέρα του μήνα και του λέτε τι; Μάλιστα, με λαθεμένα παραδείγματα και ο ίδιος ο Υπουργός σας, δεν ξέρω, δεν τον έχετε ενημερώσει, δεν του έχετε εξηγήσει ακριβώς πώς υπολογίζονται οι φόροι;
Λέτε, μειώνετε 2% το φορολογικό συντελεστή για τα εισοδήματα μετά τις 10.000 ευρώ. Μέχρι τις 10.000 ευρώ τι γίνεται; «Κυνηγάει» τις αποδείξεις ο κόσμος; «Κυνηγάει» την ουρά του, για να μην πληρώσει πρόστιμα και φόρους; Του φτάνουν 10.000 ευρώ να τα βγάλει πέρα; Διανύουμε μια περίοδο που οι ενεργειακοί όμιλοι, οι μεγάλες αλυσίδες στη διατροφή, οι στρατηγικοί επενδυτές και οι τραπεζίτες απολαμβάνουν φοροαπαλλαγές, εισφοροαπαλλαγές προνόμια; Έχουν τετραπλασιάσει, πενταπλασιάσει τα κέρδη τους, δισεκατομμύρια, και μάλιστα, σε πολύ λιγότερα χέρια, ενώ ο λαός, ζει σε πολύ χειρότερη κατάσταση από ότι ζούσε τις προηγούμενες δεκαετίες;
Να δούμε δύο παραδείγματα συγκριτικά, για να δούμε πώς είναι τα πράγματα. Το 2010 το αφορολόγητο ήταν 12.000 ευρώ και όχι 8.600 κάτι που είναι σήμερα. Μιλάμε για μισθωτούς, συνταξιούχους, αυτοαπασχολούμενους και 0 για τους αυτοαπασχολούμενους σήμερα. Το 2010 η φορολόγηση των εταιρειών ήταν 25%, ενώ ο φόρος μερισμάτων 15%. Πάμε να δούμε τι είναι σήμερα. Φόρος μερισμάτων 5%, όλων αυτών που κερδίζουν και θησαυρίζουν. Φόρος εταιρειών 22%, όλων αυτών που κερδοσκοπούν στις πλάτες του λαού. Πάμε να κάνουμε μια σύγκριση εισοδημάτων μισθωτών. Με 13.000 ευρώ ο μισθωτός, το 2010, πλήρωνε 180 ευρώ. Ξέρετε πόσο πληρώνει σήμερα; Πληρώνει 780 ευρώ. Ενώ, είχε αφορολόγητο 12.000 ευρώ, σήμερα, έχει αφορολόγητο μόλις 8.500 ευρώ.
Την ίδια στιγμή οι όμιλοι κι οι επενδυτές κερδοσκοπούν ακριβώς γιατί προνόμια, όλα τα κόμματα διαχρονικά, τους έχετε παράσχει. Γιατί έτσι δουλεύει ο καπιταλισμός, ο καπιταλιστικός τρόπος ανάπτυξης. Μη κόπτεστε και αλληλοκατηγορείστε, γιατί είναι ανάλογα και την περίοδο που διανύουμε. Ο ρόλος του κράτους είναι συγκεκριμένος. Να μαζεύει φόρους από τους πολλούς, από το 95%, μισθωτοί, συνταξιούχοι αυτοαπασχολούμενοι και να τους επιστρέφει με τη μορφή επιδοτήσεων, επιχορηγήσεων, ενισχύσεων, στους οικονομικά ισχυρούς. Πρώτος ρόλος είναι αυτός.
Δεύτερος ρόλος είναι να εξασφαλίζει προνόμια κερδοφορίας, ταχύτητας στη διεκπεραίωση, στην έκδοση αδειών, στην παραχώρηση γαιών, στο μεγάλο κεφάλαιο. Να παίρνει μέρος στους διεθνείς ανταγωνισμούς και να στηρίζει την αστική τάξη της πατρίδας μας, να ενισχύει στρατιωτικά αυτή την προσπάθεια όχι για την αμυντική θωράκιση της χώρας, αλλά και τα συμφέροντα των ομίλων και των μονοπωλίων. Γι’ αυτό και βάζετε μέσα τις φοροαπαλλαγές, τις εισφοροαπαλλαγές και τα προνόμια για τους επενδυτές στις στρατιωτικές δαπάνες. Τέλος, από την άλλη, να μειώνει τη φορολογία στους οικονομικά ισχυρούς.
Μάλιστα, για να δούμε λίγο πιο συγκεκριμένα. Τι κάνουν διαχρονικά, όλα τα κόμματα; Υπήρχε μια ιδιωτική εταιρεία, ένας μεγάλος όμιλος, γινόταν προβληματικός, κρατικοποιούταν μετά από το κράτος για να ξεπλύνει τις αμαρτίες του ιδιώτη και μπορεί μετά να τον ξαναπουλούσε πάλι στον ίδιο ιδιώτη για να «κονόμαγε» άμεσα, γρήγορα και σβέλτα. Να πούμε για τα ΕΛΤΑ; Να είμαστε συγκεκριμένοι και να μη γελιόμαστε.
Να με συγχωρέσει ο κύριος συνάδελφος του ΣΥΡΙΖΑ. Το Υπερταμείο είναι ανώνυμη εταιρεία και η ανώνυμη εταιρεία έχει συγκεκριμένο στόχο και σας τον διαβάζω: «Σκοπός είναι η διαχείριση και η αξιοποίηση της δημόσιας περιουσίας που η ανώνυμη εταιρεία θα κάνει μέσω της αναβάθμισης των δημόσιων επιχειρήσεων, της μεγιστοποίησης της αξίας της και της προσέλκυσης επενδύσεων». Δηλαδή, να δημιουργήσουμε τις προϋποθέσεις εκείνες, έτσι ώστε, όταν έρθει ο επενδυτής να πάρει την επιχείρηση, να είναι κερδοφόρα γι’ αυτόν. Απλά μαθηματικά είναι. Οικονομία είναι, που το κάναμε και στο πανεπιστήμιο. Δεν χρειάζεται τίποτα άλλο.
[bookmark: _Hlk213089725]	Πάμε τώρα να δούμε ένα άλλο ζήτημα. Όπως είπα και πριν, δεν είχατε σωστή ενημέρωση και ήθελα να το δούμε αυτό. «Στόχευση», λέει ο Υπουργός. «Το νομοσχέδιο δίνει κίνητρα για τους νέους έως 25 ετών, για εισοδήματα έως 20.000 ευρώ και, μάλιστα, κερδίζουν 2.200 ευρώ», ενώ η έκπτωση φόρου είναι μόλις 1.100 ευρώ σε αυτό το συγκεκριμένο νομοσχέδιο που συζητάμε. Μιλάει για εισοδήματα 25.000 συν 25.000 ευρώ, λες και υπάρχει νοικοκυριό που παίρνει σήμερα 25.000 ευρώ ο άντρας και 25.000 η γυναίκα. Βάζει ζητήματα μέσα λες και φοροαπαλλάσσει και βοηθάει και στηρίζει τα μικρά λαϊκά νοικοκυριά. Για να δούμε κάτι το οποίο είναι πολύ συγκεκριμένο. Πού πάνε όλα τα χρήματα και αυτά τα ψίχουλα που τους δίνετε, τα 180, τα 200, τα 400 ευρώ, αφού τους τα πάρετε από την κατάργηση επιδομάτων, βοηθημάτων, Α21, επίδομα ενοικίου, επίδομα στέγασης, επίδομα θέρμανσης; Δε λέτε, όμως, το πιο σημαντικό. Πόσο έχουν αυξηθεί οι δαπάνες ενός λαϊκού νοικοκυριού στον τομέα της υγείας τα τελευταία χρόνια λόγω της υποβάθμισης, της υποστελέχωσης, της διάλυσης του δημόσιου χαρακτήρα της υγείας; Έχουν αυξηθεί ή δεν έχουν, κοντά στο 200% με 300%; Βάζουν ή δεν βάζουν βαθιά το χέρι στην τσέπη, προκειμένου να στηρίξουν στον τομέα της υγείας τα παιδιά τους, τους γονείς τους, τους ίδιους τους εαυτούς; 
Στον τομέα της παιδείας; Τι γίνεται στον τομέα της παιδείας, με σχολεία τα οποία υπάρχουν ακόμα και σήμερα σε όλη την Ελλάδα και στη Δυτική Αττική και την Ανατολική Αττική και στην Πελοπόννησο και στην Κρήτη και στη Θεσσαλία, που δεν έχουν ακόμα καθηγητές, δασκάλους, σχολικούς νοσηλευτές; Βάζουν ή δε βάζουν βαθιά το χέρι στην τσέπη οι γονείς, προκειμένου να μορφώσουν και να στηρίξουν τα παιδιά τους; Ναι ή όχι; 
Στις υποδομές υπάρχει αντιπλημμυρική θωράκιση, αντισεισμική θωράκιση, αντιπυρική θωράκιση; Τι είπατε σε ένα προηγούμενο νομοσχέδιο τους τελευταίους 6, 7, 8, μήνες; Ασφαλίστε τα σπίτια σας. Το κράτος, για το οποίο πληρώνει όλους τους φόρους, το 95% του πληθυσμού που εισπράττετε; Πώς στηρίζει την αντισεισμική θωράκιση και προστασία, που την ίδια στιγμή κουκουλώνει τις αντισημιτικές ανάγκες, για να ικανοποιήσει τους επενδυτές που επενδύουν στην πράσινη, τάχα μου και δήθεν μου, αναβάθμιση των κτιρίων; Μάλιστα, υπάρχουν κέντρα υγείας ή νοσοκομεία που δεν έχετε πάρει κανένα μέτρο αντισεισμικής θωράκισης και την ίδια στιγμή πάτε και τα καλύπτετε και τα βάφετε. Νομίζετε μάλιστα, ότι θα είναι στέρεα και ικανά να σταθούν και να εξυπηρετήσουν τις ανάγκες του λαού μας. 
Έτσι λοιπόν, λέμε εμείς ότι αυτό το νομοσχέδιο είναι «ταφόπλακα» για τις ανάγκες του λαού μας. Χτίζετε συμμαχίες με τις δυνάμεις καταστολής έτσι ώστε, να τους έχετε δίπλα σας, όταν εφαρμόζετε τις αντιλαϊκές πολιτικές σας. Γι’ αυτό και ενισχύετε συγκεκριμένες ομάδες του κρατικού μηχανισμού. Χτίζετε συμμαχίες σε ένα κομμάτι του πληθυσμού, όταν στηρίζετε τους πολύ ψηλά σε έσοδα ιδιοκτήτες ακινήτων. Χτίζετε συμμαχίες, όταν στηρίζετε με ελάχιστες φοροαπαλλαγές τα υψηλόβαθμα στελέχη των εταιρειών που παίρνουν εισοδήματα πάνω από 60.000 - 70.000 ευρώ. Προκειμένου, να μπορέσετε να έχετε μία ομάδα που θα στρέφεται ενάντια στις ανάγκες του λαού μας. 
Γι’ αυτό και ως Κ.Κ.Ε., καταψηφίζουμε το νομοσχέδιο. 
Δε γίνεται κουβέντα για τους μικρούς αυτοαπασχολούμενους. Είσαστε αποφασισμένοι να βάλετε την «ταφόπλακα» σε αυτούς που δουλεύουν νυχθημερόν, ζευγάρι μαζί με τα παιδιά, για να κρατήσουν τα καταστήματά τους και μην μας ξεγελάτε για τις γυναίκες που θα στηρίξετε μετά τη λοχία.
Αλήθεια; Ποια επιχείρηση, επειδή δε θα φορολογηθεί με το τεκμαρτό, μπορεί να στηριχτεί κυριολεκτικά, όταν ο μικρός αυτοαπασχολούμενος είναι στο σπίτι του για να μεγαλώσει τα παιδιά του, χωρίς να έχει γενναία χρηματοδότηση από τον κρατικό προϋπολογισμό, ενίσχυση; Όταν είναι σε ένα κυκεώνα του ανταγωνισμού με τα μεγάλα μονοπώλια και τις μεγάλες επιχειρήσεις, είναι αναπόφευκτο πως θα κλείσει. Γι’ αυτό και οι αυτοαπασχολούμενοι είναι στο δρόμο την Πέμπτη.
Πού στηρίζετε τα πανεπιστήμια και τη δημόσια δωρεάν εκπαίδευση; Γι’ αυτό και οι φοιτητές και οι μαθητές, την Πέμπτη που θα συζητηθεί το νομοσχέδιο, αποπροσανατολισμού το λέμε εμείς, εξαπάτησης του ελληνικού λαού, είναι και αυτοί στους δρόμους. 
Στους δρόμους είναι και οι ταξιτζήδες. Ένας κλάδος που έχει χτυπηθεί βίαια όλο το προηγούμενο διάστημα. Δεν πατάμε σε καμία περίπτωση τη μπανανόφλουδα για την απαλλαγή της τεκμαρτής φορολόγησης σε χωριά, που είναι μετρημένα στα δάχτυλα των δύο χεριών μας, οι τόσο μικρές επιχειρήσεις που υπάρχουν. Μόνο ο οργανωμένος αγώνας του λαού μας μπορεί να ανοίξει το δρόμο για γενικότερες αλλαγές και σε αυτό τον οργανωμένο αγώνα καλούμε τον ελληνικό λαό, ως Κ.Κ.Ε.. Θα βρεθούμε στην πρώτη γραμμή για τη διεκδίκηση των αιτημάτων.
Αν θέλετε, κλείνοντας, να δείτε πως παράγεται ο πλούτος για τους λίγους ο καρκίνος για τους πολλούς, πως παράγονται τα κέρδη των ενεργειακών ομίλων και των στρατηγικών επενδυτών και ο θάνατος για τους εργαζόμενους, ελάτε στην περιοχή της δυτικής Αττικής και στον Ασπρόπυργο. Εκεί, θα δείτε υπερυψωμένες μάντρες και μέσα να δουλεύουν παράνομες χωματερές, χωρίς κανέναν έλεγχο και η τροχαία να τρέχει και να γράφει για φιμέ τζάμια τους εργαζόμενους πολίτες. Ελάτε να δείτε πόση ώρα χρειάζεται να μετακινηθεί ένας εργαζόμενος από και προς τη βιομηχανική περιοχή, με τι κίνδυνο για τη ζωή του, με τι χρόνο που χάνει καθημερινά και τι κόστος μετακινήσεων. Ελάτε να δείτε υποβαθμισμένα σχολεία, κέντρα υγείας και νοσοκομεία. Από την άλλη όμως, να δείτε και πολυτελέστατα κτίρια που φιλοξενούν στρατηγικούς επενδυτές, κέντρα ανακύκλωσης, logistics και βιομηχανίες. 
Εμείς θα συνεχίσουμε να αγωνιζόμαστε, μέχρι να γίνει ο λαός πραγματικός νοικοκύρης στον τόπο του.
Σας ευχαριστώ, κύριε Πρόεδρε.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Κι εμείς ευχαριστούμε.
Το λόγο έχει ο κ. Τσακαλώτος.
ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»): Ευχαριστώ, κύριε Πρόεδρε.
Για να σας κρατήσω σε αναμονή, την Τετάρτη, στη δεύτερη ανάγνωση, θα σας εξηγήσω δύο αρχές. Η μία αρχή είναι του πιο διάσημου πολιτικού επιστήμονα μετά από τον δεύτερο παγκόσμιο πόλεμο και η δεύτερη αρχή, είναι η αρχή της Κυβέρνησης της Νέας Δημοκρατίας. Αλλά για να φτάσουμε σε αυτό, θα μιλήσω για τα άρθρα και όχι το γενικό. 
Αρχίσω με το άρθρο 3. Η ουσιαστική αντίρρηση της Νέας Αριστεράς σε αυτό το νομοσχέδιο είναι ότι δεν είναι προοδευτικό. Προοδευτικό φορολογικό σύστημα, είναι ένα που παίρνει περισσότερο από τους πλούσιους και δίνει περισσότερο στους φτωχούς. Το πρώτο παράδειγμα είναι το άρθρο 3, όπου το νομοσχέδιο δεν αφορά φορολογούμενους κάτω από 10.000 ευρώ. Αυτοί, θα δουν μηδενικό ή σχεδόν μηδενικό όφελος. Πρόκειται περίπου για το κατά τους δικούς μας υπολογισμούς κύριε Πετραλιά, το 44% των φορολογουμένων, που αντιμετωπίζουν με δυσκολία το κύμα ακρίβειας. Δεν είναι ανάγκη να ξαναεπαναλάβουμε ότι γι’ αυτό το κομμάτι ο πληθωρισμός δεν είναι ο πληθωρισμός που βλέπουμε. Είναι ένας πολύ μεγαλύτερος πληθωρισμός, ανάλογα με τα προϊόντα που αγοράζουν στο σούπερ μάρκετ ή την ενέργεια. 
Σχετικά με τους νέους, για τους νέους κάτω των 25 ετών η φορολογία μηδενίζεται και για νέους 25 - 30 ετών μέχρι 20.000 φορολογούνται με ενιαίο συντελεστή 9%. Πρακτικά επιδοτούνται οι εργοδότες, που θα μπορούν να προσλαμβάνουν με μικρότερο κόστος εργαζόμενους και να τους δίνουν τον ίδιο καθαρό μισθό. 
Ουσιαστικά μας το είπε ο κ. Πιερρακάκης, όταν είπε «ο στόχος είναι να μειώσουμε το ποσοστό ανεργίας στις μικρές ηλικίες». Να δώσω μερικά παραδείγματα για το άρθρο 3. Εργαζόμενος που αμείβεται με τον κατώτατο μισθό θα δει ετήσιο όφελος 13 ευρώ. Συνταξιούχος με μηνιαία σύνταξη 700 ευρώ, δε θα έχει κανένα όφελος. Στέλεχος χωρίς παιδιά που εισπράττει από μισθό 50.000 ευρώ, θα δει μείωση όσο και 5 ποσοστιαίες μονάδες στους φορολογικούς συντελεστές του εισοδήματός του. Εργαζόμενος με δύο παιδιά και 15.000 εισόδημα, θα δει ετήσιο όφελος 300 ευρώ και μηνιαίο όφελος 25 ευρώ. Ενώ, το τριπλάσιο εισόδημα, δηλαδή 45.000 ευρώ, θα δει όφελος 1.650 ευρώ και μηνιαίο όφελος 130 ευρώ. Ήταν η ερώτηση που, αν θυμάστε, έκανα στο Οικονομικό Επιμελητήριο που δεν πήρα απάντηση. Εξάλλου σπανίως το Οικονομικό Επιμελητήριο μπορεί να βάλει σε μια σελίδα Α4 μεταξύ της θέσης του και της θέσης της Κυβέρνησης. Εργαζόμενος χωρίς παιδιά με 15.000 εισόδημα από μισθούς, θα δει ετήσιο όφελος 100 ευρώ. Ενώ, με τριπλάσιο εισόδημα από μισθούς, θα δει όφελος 850 ευρώ. 
Έχουμε τα ακίνητα και στέγαση στο άρθρο 8, όπου προστίθεται νέο κλιμάκιο στην κλίμακα φορολόγησης εισοδήματος από ενοίκια. Η αντίρρηση μας είναι ότι οι φορολογούμενοι με κάτω από 12.000 ετήσιο έσοδο από ενοίκια 1.000 ευρώ το μήνα, δηλαδή το 92% του συνόλου, δε θα δουν κανένα όφελος. Αυτό το 92%, κύριε Πετραλιά, το οποίο από δικούς σας υπολογισμούς, δεν είναι δικοί μου υπολογισμοί. Η απάντηση της ΠΟΜΙΔΑ ήταν ότι κάνετε κάτι για το μεσαίο άνθρωπο που νοικιάζει τα σπίτια του. Εγώ από τα δικά σας τα στοιχεία βγάζω ότι το 92% αυτών που νοικιάζουν δεν θα δούνε κάποια αύξηση. Αν κανείς εισπράττει ενοίκια 2.000 ευρώ το μήνα, θα δει όφελος 1.200 ευρώ το χρόνο. Μια κυρία που έχει ένα σπίτι και το νοικιάζει για 400 ευρώ το μήνα, δε θα έχει κανένα όφελος. 
Πάω τώρα στο άρθρο 11, στο ΦΠΑ για τα νησιά, όπου το σχόλιο μας είναι περίπου αυτό που έχουν πει και όλοι οι άλλοι. Γιατί δεν εφαρμόζετε την Οδηγία για το σύνολο των νησιών, για τα οποία δίνεται η δυνατότητα μειωμένου συντελεστή ΦΠΑ; Γιατί αποκλείετε τις Κυκλάδες, τη Θάσο, τις βόρειες Σποράδες; Για ποιο λόγο βάζετε το όριο στους 20.000 κατοίκους; Μη μου πείτε τι έκανε ο ΣΥΡΙΖΑ, όπως είναι το συνηθισμένο όταν είσαστε σε μια δύσκολη γωνιά. Η Κομισιόν έχει αλλάξει γνώμη. Η γνώμη της Κομισιόν, νομίζω και στο πρώτο και στο δεύτερο και στο τρίτο μνημόνιο, ήταν ότι οι πολλοί φόροι στο ΦΠΑ δημιουργούν διαστρέβλωση του φορολογικού συστήματος και άρα πρέπει να απλοποιηθεί. Άρα, δεν πρέπει να έχουν μειωμένο ΦΠΑ τα νησιά και δώσαμε μεγάλες μάχες σε αυτό. Αλλά η Κομισιόν, προφανώς έχει αλλάξει τη γραμμή της. Έχουν αλλάξει πολλά πράγματα από τότε τα μνημόνια. Όταν ήρθε ο COVID μάθαμε ξαφνικά, ότι η λιτότητα δεν είναι η απάντηση των πραγμάτων και ξαφνικά πρέπει να ξοδέψουμε για τους εργαζόμενους, για τις επιχειρήσεις, κάτι που δε δέχονταν οι χώρες του βορρά ούτε στο πρώτο, ούτε στο δεύτερο, ούτε στο τρίτο μνημόνιο. 
Πάμε στο άρθρο 13, που είναι η υπεραπόσβεση δαπανών για άμυνα, που θεσπίζονται υπερεκπτώσεις 200% στο φόρο σε μια σειρά από στρατηγικούς τομείς που έχουν σχέση με την άμυνα και την τεχνολογία. Με την άμυνα τώρα, η ιδέα ότι η Ελλάδα θα κάνει τέτοιες επενδύσεις που θα έχει τεχνολογία στα στρατιωτικά και θα ωφελήσουν την υπόλοιπη οικονομία, νομίζω ότι πραγματικά ούτε ο κ. Κόνσολας αν πίναμε καφέ, δε θα μου το έλεγε αυτό. Δεν πιστεύω ότι το πιστεύει. Προφανώς αυτό είναι δώρο στις μεγάλες επιχειρήσεις. Βλέπετε για παράδειγμα την ΕΛΒΟ, που πουλήθηκε σε ένα μεγάλο όμιλο παραγωγής πολεμικού εξοπλισμού από το Ισραήλ. Εξάλλου, η Νέα Αριστερά έχει κάνει πολύ ξεκάθαρη θέση της. Θεωρεί, ότι στα επόμενα χρόνια ή θα αυξηθούν οι δαπάνες για τους εξοπλισμούς και το στρατό στο 5% ή θα έχουμε κοινωνικό κράτος. Δε θα έχουμε και τα δύο. Αυτή είναι η θέση της Νέας Αριστεράς. 
Τέλος, τα άρθρα 17 και 33, που κάνουν και κάποια πράγματα για το μισθολογικό των ένστολων, ενίσχυση στους υπαλλήλους στο ΥΠΕΞ. Εγώ εδώ έχω μόνο μια βασική αντίρρηση και αυτή είναι το πότε το ελληνικό κράτος θα τηρεί τους νόμους που επιβάλλει στον ιδιωτικό τομέα. Δηλαδή, ένας εργαζόμενος που παίρνει στον ιδιωτικό τομέα τον κατώτατο μισθό, πρέπει να λαμβάνει 12.230 ευρώ μεικτά το χρόνο. Ο εργοδότης απαγορεύεται να του δώσει λιγότερο για πλήρη απασχόληση. Το τι γίνεται στην πράξη, το αφήνουμε. Ας πούμε, όμως, αυτό ισχύει. Εάν, όμως, ο εργοδότης είναι το δημόσιο, μπορεί. Οι υπάλληλοι δευτεροβάθμιας εκπαίδευσης, απόφοιτοι λυκείου, που έχουν λιγότερο από 6 χρόνια υπηρεσίας στο δημόσιο, λαμβάνουν σε ετήσια βάση λιγότερο από τον κατώτατο μισθό στον ιδιωτικό τομέα. Το ίδιο και οι υπάλληλοι υποχρεωτικής εκπαίδευσης, απόφοιτοι γυμνασίου, που έχουν λιγότερο από 12 χρόνια υπηρεσίας στο δημόσιο, παίρνουν λιγότερο από τον κατώτατο μισθό. Εάν είναι αυτός ο τρόπος να έχουμε ένα δημόσιο τομέα –πώς το λέτε όταν κάνετε προεκλογική καμπάνια– με υψηλή ποιότητα, με ανθρώπους που θα μπορούν να λύσουν τα προβλήματα των ανθρώπων, με μισθούς κάτω από του ιδιωτικού τομέα, νομίζω ότι μας κοροϊδεύετε. 
Να πω το εξής γιατί, συνήθως, η Νέα Δημοκρατία δουλεύει με τον κοινωνικό αυτοματισμό. Στη χρυσή εποχή του καπιταλισμού, το 1950 και το 1960, που είχαμε περισσότερη ανάπτυξη, ψηλότερη αύξηση των μισθών, περισσότερη παραγωγικότητα και λιγότερη ανεργία, ο μισθός στον δημόσιο τομέα έβαζε πάτωμα. Δηλαδή, τι θα έδινε στον ιδιωτικό τομέα; Ο ιδιωτικός τομέας έπαιρνε το μισθό του δημόσιου τομέα και έβαζε κάτι παραπάνω. Ενώ εσείς, επί πρώτου και δεύτερου μνημονίου, για να κάνετε τον κοινωνικό αυτοματισμό, είπατε «κοίταξε πόσο πληρώνονται οι δημόσιοι υπάλληλοι, πρέπει να τους μειώσουμε τους μισθούς για να μείνουν μόνο του ιδιωτικού τομέα». Όποιοι στον ιδιωτικό τομέα το πιστεύουν αυτό, να τους πω ότι είναι βαθιά γελασμένοι. Όσο στο δημόσιο τομέα έχουν χαμηλούς μισθούς, θα έχουν και χαμηλούς μισθούς στον ιδιωτικό τομέα. Έτσι  δουλεύει η ζωή, έτσι δούλεψε η οικονομική ιστορία όλης της Δυτικής Ευρώπης. 
Νομίζω είπα αρκετά για τα άρθρα και την Τετάρτη θα σας έχω την ανάλυση που σας υποσχέθηκα και το surprise. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κύριο Τσακαλώτο. 
Στο σημείο αυτό, γίνεται η β’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Μπουκώρος Χρήστος, Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Συρεγγέλα Μαρία, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Παπαναστάσης Νίκος, Συντυχάκης Εμμανουήλ, Τσοκάνης Χρήστος, Αχτσιόγλου Ευτυχία (Έφη), Τσακαλώτος Ευκλείδης, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Βρεττός Νικόλαος και Μάλαμα Κυριακή.
Το λόγο έχει ο κύριος Στυλιανός Φωτόπουλος, Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ».
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»): Συζητούμε σήμερα ένα νομοσχέδιο, που προτάσσει στο άρθρο 1, ότι στοχεύει στην αντιμετώπιση του δημογραφικού ζητήματος της χώρας. Το δημογραφικό, όπως όλοι έχουμε συνομολογήσει, συνιστά τη σοβαρότερη πρόκληση για την κοινωνική συνοχή και κυρίως, για την επιβίωση του έθνους. Δεν επηρεάζει μόνο τους μακροοικονομικούς δείκτες, αλλά και κάθε πτυχή της καθημερινότητας. Τα σχολεία αδειάζουν, οι τοπικές επιχειρήσεις δυσκολεύονται να επιβιώσουν, οι υπηρεσίες υγείας και πρόνοιας λειτουργούν με ολοένα και λιγότερους πόρους. 
Στην ελληνική επαρχία, ωστόσο, οι συνέπειες είναι ακόμα πιο ορατές. Χωριά που αδειάζουν, σχολεία που υπολειτουργούν, υπηρεσίες υποστελεχωμένες που δυσκολεύονται να παρέχουν στοιχειώδεις υπηρεσίες στους πολίτες, με αποτέλεσμα να χάνεται τις τελευταίες δεκαετίες το πιο δυναμικό τμήμα του πληθυσμού, δημιουργώντας ένα φαύλο κύκλο. Λιγότερος ενεργός πληθυσμός, σημαίνει περιορισμένη οικονομική ζωή και αυτή με τη σειρά της, οδηγεί σε περαιτέρω μείωση του πληθυσμού. 
Απέναντι σ’ αυτή την τάση, λοιπόν, την οποία βιώνουμε, απαιτείται πολιτική δράση και σχεδιασμός. Οι ακριτικές περιοχές δεν μπορούν να αντιμετωπιστούν με την ίδια λογική που ισχύει για τα μεγάλα αστικά κέντρα. Οι αποστάσεις, οι ελλιπείς υποδομές και η περιορισμένη πρόσβαση σε υπηρεσίες, καθιστούν την καθημερινότητα δύσκολη για νοικοκυριά, επαγγελματίες και μικρές επιχειρήσεις. Γι’ αυτό, πέρα από τα οριζόντια φορολογικά μέτρα, απαιτούνται στοχευμένες πολιτικές περιφερειακής ανάπτυξης, που θα ενισχύουν την τοπική οικονομία. Θα δημιουργούν νέες ευκαιρίες απασχόλησης και θα κάνουν την εγκατάσταση εκεί, πραγματική επιλογή ζωής. Πρακτικά αυτό σημαίνει, κίνητρα για εγκατάσταση νέων ζευγαριών, προγράμματα στέγασης και επιχειρηματικότητας, βελτίωση μεταφορών και υποδομών, επαρκείς υπηρεσίες υγείας και εκπαίδευσης. Ένας νέος γιατρός ή εκπαιδευτικός, δε θα επιλέξει να μείνει σε ένα χωριό εάν δεν υπάρχουν οι βασικές συνθήκες διαβίωσης. 
Αντίθετα, με σύγχρονα σχολεία, πρόσβαση σε υπηρεσίες υγείας και προοπτική επαγγελματικής ανάπτυξης, η επαρχία μπορεί να ξαναγίνει τόπος επιλογής. Το ζητούμενο δεν είναι μόνο να συγκρατηθεί ο πληθυσμός, αλλά να δημιουργηθούν και οι προϋποθέσεις για ανάπτυξη. Η περιφερειακή ανάπτυξη δεν είναι θεωρητική έννοια. Το κράτος, αξιοποιώντας ευρωπαϊκούς και εθνικούς πόρους, οφείλει να επενδύσει σε δράσεις που θα αναζωογονήσουν την τοπική οικονομία με έμφαση στους αγρότες και τους μικρομεσαίους επιχειρηματίες. Μόνο έτσι, θα διατηρηθούν οι επιχειρήσεις βιώσιμες και τα χωράφια παραγωγικά.

Το δημογραφικό, απαιτεί ολοκληρωμένο σχέδιο και σταθερές πολιτικές, με μακροπρόθεσμο ορίζοντα. Χρειάζεται ένα κοινό όραμα που θα συνδέει την ανάπτυξη με την κοινωνική συνοχή, μεταφρασμένο σε συγκεκριμένες παρεμβάσεις για κάθε περιοχή ξεχωριστά. Ειδικά για τις αγροτικές περιοχές, είναι αναγκαίο ένα συνεκτικό πλέγμα δράσεων, που θα στηρίξει όσους ζουν εκεί και θα προσελκύσει νέους. Η επένδυση στην περιφερειακή ανάπτυξη δεν είναι μόνο τυπική υπόθεση, είναι προϋπόθεση για μια ισορροπημένη και βιώσιμη ανάπτυξη σε ολόκληρη τη χώρα. 
Καλούμαστε, λοιπόν, σήμερα να επαναπροσδιορίσουμε τη φορολογική πολιτική της χώρας με γνώμονα, όχι απλώς τη δημοσιονομική ισορροπία, αλλά την κοινωνική δικαιοσύνη, τη δημογραφική ανθεκτικότητα και την εθνική ανασυγκρότηση. Η φορολογία όταν είναι δίκαιη, γίνεται εργαλείο ελευθερίας για τον πολίτη και στήριγμα για την οικογένεια, όχι μηχανισμός εξάντλησης του μόχθου του. 
Στο άρθρο 3 του νομοσχεδίου, που εισάγει μειώσεις στη φορολόγηση φυσικών προσώπων, χρειάζεται προσεκτική αξιολόγηση, ώστε τα οφέλη να είναι πραγματικά, δίκαια και βιώσιμα και να μην δημιουργηθούν ανισότητες ή αποκλεισμοί. Η προτεινόμενη μείωση των φορολογικών συντελεστών στα μέσα εισοδηματικά κλιμάκια και η εισαγωγή νέου συντελεστή για εισοδήματα έως 60.000 ευρώ, για να έχει ουσιαστικό αποτέλεσμα, πρέπει να συνδεθεί με σταθερό φορολογικό περιβάλλον και με προοπτική μόνιμης ελάφρυνσης. 
Η πρόβλεψη για επιπλέον μειώσεις σε οικογένειες με εξαρτώμενα τέκνα και σε νέους έως 30 ετών, καθώς και η απαλλαγή από τη φορολογία για οικογένειες με τέσσερα ή περισσότερα παιδιά και για νέους έως 25 ετών χρειάζεται διεύρυνση. Οφείλουμε να επεκτείνουμε τις ελαφρύνσεις σταδιακά και για τις τρίτεκνες οικογένειες. Να συνδέσουμε τη φορολογική πολιτική με στέγαση, παιδική μέριμνα και τη στήριξη της μητρότητας. Mόνο έτσι, θα έχουμε πραγματικό αποτέλεσμα στο δημογραφικό.
Παρά τις μειώσεις, δεν προβλέπεται ουσιαστική ελάφρυνση για εργαζόμενους άνω των 25 ετών ή συνταξιούχους με εισόδημα έως 10.000 ευρώ. Είναι η κατηγορία των πολιτών που ζει στα όρια, οι άνθρωποι της μερικής απασχόλησης, οι μητέρες που εργάζονται περιορισμένες ώρες για να μεγαλώσουν τα παιδιά τους, οι χαμηλοσυνταξιούχοι που στηρίζουν ολόκληρες οικογένειες. Η πολιτεία οφείλει να επανεξετάσει αυτή την κατηγορία, όχι με λογική παροχών, αλλά με διάθεση δικαιοσύνης. 
Η διατήρηση των μειώσεων του άρθρου 16 του Κώδικα Φορολογίας Εισοδήματος είναι θετική, ωστόσο χρειάζεται να εξεταστεί η επέκτασή τους σε όσους αμείβονται με τον κατώτατο μισθό ή εργάζονται περιστασιακά. Η Κυβέρνηση δεν μπορεί να επιδιώκει κοινωνική συνοχή, αφήνοντας εκτός τους πιο ευάλωτους. 
Παράλληλα, η μείωση του συντελεστή φορολόγησης των εφημεριών των ιατρών από 22% σε 20%, είναι ένα δίκαιο μέτρο αναγνώρισης του έργου τους, ιδιαίτερα για εκείνους που υπηρετούν στα νοσοκομεία της περιφέρειας. Ωστόσο, θα πρέπει να εξεταστεί αν η ρύθμιση μπορεί να επεκταθεί και στο νοσηλευτικό προσωπικό, το οποίο σηκώνει το ίδιο βάρος στην καθημερινή λειτουργία του Εθνικού Συστήματος Υγείας. 
Η Κυβέρνηση επιχειρεί, μέσα από τα άρθρα 5, 6 και 7, να παρουσιάσει μια σειρά ρυθμίσεων που στοχεύουν στη μείωση των φορολογικών επιβαρύνσεων και στον εξορθολογισμό του τεκμαρτού εισοδήματος. Ωστόσο, πίσω από τις εξαγγελίες για στήριξη της οικογένειας, ενίσχυσης της περιφέρειας και δικαιότερη φορολογία, διακρίνονται σημαντικές αδυναμίες, ελλείψεις αναλογικότητας και αποσπασματικές παρεμβάσεις, που δεν συγκροτούν συνεκτική δημογραφική και κοινωνική πολιτική. 
Ξεκινώντας από το άρθρο 5, η απαλλαγή των νέων μητέρων από τον τεκμαρτό προσδιορισμό του εισοδήματος για 3 έτη, είναι αναμφισβήτητα ένα θετικό μέτρο. Ωστόσο, ο χρονικός περιορισμός της απαλλαγής σε μόλις 3 χρόνια, αποδεικνύει ότι το μέτρο αυτό λειτουργεί ως συμβολική χειρονομία, παρά ως ουσιαστική στήριξη. Η φροντίδα ενός παιδιού, ειδικά στα πρώτα χρόνια ζωής του και εκπαίδευσής του, απαιτεί πολύ περισσότερα από 3 έτη πλήρους αφοσίωσης. Οι ελεύθερες επαγγελματίες μητέρες, χωρίς εργοδοτική προστασία και με υψηλά λειτουργικά κόστη, βρίσκονται εγκλωβισμένες ανάμεσα στην επαγγελματική επιβίωση και στην οικογενειακή ευθύνη. Επομένως, η πολιτεία οφείλει να παρατείνει το διάστημα απαλλαγής και να το προσαρμόσει ρεαλιστικά στις ανάγκες της οικογένειας και όχι στους περιορισμούς του Κρατικού Προϋπολογισμού. 
Επιπλέον, η παράλειψη πρόβλεψης για τους πατέρες αποτελεί σοβαρό έλλειμμα ισότητας και δικαιοσύνης. Αν πράγματι επιδιώκετε να ενισχύσετε τη δημογραφική αναστροφή και να καλλιεργήσετε κουλτούρα ισοτιμίας μέσα στην οικογένεια, τότε η στήριξη πρέπει να είναι ουδέτερη ως προς το φύλο, αναγνωρίζοντας ότι και οι πατέρες συμβάλλουν στην ανατροφή των παιδιών.
 
Επιπλέον, η μη συμπερίληψη των περιπτώσεων υιοθεσίας και αναδοχής στις προϋποθέσεις απαλλαγής, συνιστά αδικαιολόγητη οπισθοδρόμηση. Σε μια εποχή που η ελληνική κοινωνία χρειάζεται περισσότερη και όχι λιγότερη ενθάρρυνση για την ανάληψη ευθύνης απέναντι σε παιδιά χωρίς οικογένεια, η απάλειψη αυτή αντιβαίνει ευθέως στην ηθική και κοινωνική αποστολή του κράτους. 
Περνώντας στο άρθρο 6, η μείωση κατά 50% του τεκμαρτού εισοδήματος για μικρές επιχειρήσεις σε οικισμούς έως 1.500 κατοίκους και για εκμεταλλευτές σχολικών κυλικείων είναι επίσης θετική, αλλά απολύτως ανεπαρκής. Αν πράγματι στόχος είναι η στήριξη της περιφερειακής ανάπτυξης, τότε δεν αρκεί να περιοριζόμαστε σε πληθυσμιακά κριτήρια τόσο στενά περιορισμένα. Στην ελληνική κοινωνία και κυρίως στην ελληνική επαρχία δεκάδες κοινότητες άνω των 1.500 κατοίκων, αντιμετωπίζουν ίδιες ή και μεγαλύτερες δυσκολίες επιβίωσης. Η ουσία ωστόσο βρίσκεται αλλού. Το ίδιο το σύστημα του τεκμαρτού προσδιορισμού είναι στρεβλό και βαθιά άδικο. Η πολιτεία δεν οφείλει να μειώνει τεκμαρτά εισοδήματα κατά 50%, οφείλει να τα καταργήσει. Στην εποχή του ψηφιακού κόσμου και της ηλεκτρονικής διασύνδεσης όλων των συναλλαγών, η ύπαρξη τεκμαρτής φορολόγησης δεν έχει καμία απολύτως λογική. Είναι τιμωρητική και κυρίως φοροεισπρακτική. Όσο συνεχίζεται αυτή η πολιτική, η χώρα θα μένει εχθρική προς την επιχειρηματικότητα και τη δημιουργία πλούτου εκτός των μεγάλων αστικών κέντρων. 
Στο άρθρο 7, η μείωση των αντικειμενικών δαπανών διαβίωσης για κατοικίες, αυτοκίνητα και σκάφη κινείται σε θετική κατεύθυνση. Ωστόσο, οι δομικές αδικίες παραμένουν. Η μείωση των τεκμηρίων δεν αρκεί, όταν η ίδια η φιλοσοφία του τεκμηρίου είναι αναχρονιστική και μη ρεαλιστική. Μάλιστα, εξακολουθεί να αγνοεί βασικούς παράγοντες, όπως η οικογενειακή σύνθεση, οι πολεοδομικοί περιορισμοί και η πραγματική δύναμη των νοικοκυριών. Δεν είναι δυνατό να θεωρείται πολυτέλεια η διαβίωση σε μονοκατοικία, όταν πρόκειται για μόνιμη κατοικία σε χωριό ή ημιαστική περιοχή ούτε να εξισώνεται μια μονοκατοικία σε ένα ορεινό χωριό της Ηπείρου, με μια πολυτελή κατοικία στην Αττική. Η αύξηση κατά 20% των τεκμηρίων διαβίωσης για μονοκατοικίες είναι όχι μόνο κοινωνικά άδικη, αλλά και παντελώς αντίθετη προς το στόχο της αποκέντρωσης και της αναζωογόνησης της περιφέρειας. 
Τέλος, η διατήρηση του τεκμηρίου πολυτελείας για τα πολυθέσια οχήματα των πολύτεκνων οικογενειών, αποτελεί κραυγαλέα αντίφαση με το ίδιο το Σύνταγμα το οποίο στο άρθρο 21, επιβάλλει ειδική προστασία για τους πολύτεκνους. Μία οικογένεια με πέντε παιδιά δεν αγοράζει επταθέσιο αυτοκίνητο για πολυτέλεια, αλλά από ανάγκη. Αν η πολιτεία αντιμετωπίζει αυτή την ανάγκη ως φορολογητέα πολυτέλεια, τότε υπονομεύει το ίδιο το δημογραφικό της όραμα. 
Σας ευχαριστώ, κύριε Πρόεδρε.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κύριο Φωτόπουλο και θα συνεχίσουμε με τον κ. Βορύλλα. 
ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»): Κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο που κατά την Κυβέρνηση έρχεται να δώσει απάντηση σε δύο από τις μεγαλύτερες προκλήσεις της ελληνικής κοινωνίας, το δημογραφικό και την πίεση στη μεσαία τάξη. 
Με το άρθρο 3 του νομοσχεδίου, προβλέπεται η μείωση Φόρου Εισοδήματος Φυσικών Προσώπων και αυτό επιτυγχάνεται με μείωση των φορολογικών συντελεστών η οποία είναι μεγαλύτερη και ανάλογη με τον αριθμό των τέκνων. Κατ’ αρχήν, η μείωση των φορολογικών βαρών είναι ευπρόσδεκτη για τους πολίτες, οπότε επί της αρχής θα συμφωνήσουμε. Μπορεί η μείωση του Φόρου Εισοδήματος να βοηθήσει οικογένειες με πολλά παιδιά, όμως είναι ένα αποσπασματικό μέτρο που δεν μπορεί από μόνο του να αποτρέψει την κατάσταση. Τέλος, στην παράγραφο 3 του άρθρου 3, το ιατρικό προσωπικό για την αμοιβή που λαμβάνει για εφημερίες, η οποία σήμερα φορολογείται αυτοτελώς με συντελεστή 22%, μειώνεται στο 20%. Έχουμε αναφερθεί πολλές φορές στα προβλήματα του Εθνικού Συστήματος Υγείας και την απαξίωσή του τα τελευταία χρόνια από την εποχή των μνημονίων μέχρι και σήμερα. Το Κίνημά μας, υποστηρίζει πως θα πρέπει να γίνουν σοβαρές μισθολογικές ρυθμίσεις για τους γιατρούς και το νοσηλευτικό προσωπικό του ΕΣΥ, οι οποίες να φέρουν ουσιαστικές αυξήσεις στις αποδοχές τους αναγνωρίζοντας την προσφορά τους στην υγεία όχι ως επάγγελμα, αλλά ως προσφορά στον συνάνθρωπό μας. Από το 2007 έως το 2024 εκδόθηκαν 19.209 πιστοποιητικά για γιατρούς ειδικευόμενους και ειδικευμένους, που έφυγαν στο εξωτερικό.

Στο άρθρο 5, διαβάζουμε ότι οι νέες μητέρες απαλλάσσονται για 3 έτη από το τεκμαρτό εισόδημα. Μια μητέρα που μένει σπίτι για την ανατροφή του παιδιού, δεν έχει ανάγκη από τη τεκμαρτή φορολογική διευκόλυνση. Έχει ανάγκη από παιδικό σταθμό, επίδομα στέγασης, προστασία στην εργασία, ευέλικτο ωράριο και επιδότηση φροντίδας. 
Με το άρθρο 7 του σχεδίου νόμου, προβλέπεται η μείωση της ελάχιστης ετήσιας αντικειμενικής δαπάνης. Το άρθρο 31 Κώδικα Φορολογίας Εισοδήματος. Έχουμε τονίσει επανειλημμένα ότι πρέπει να καταργηθούν φορολογικές διατάξεις που δεν έχουν ως στόχο την πάταξη της φοροδιαφυγής, αλλά την παγίδευση των φορολογούμενων μέσα από απαρχαιωμένες διατάξεις που δε συμβαδίζουν με την εφαρμογή ενός σύγχρονου ψηφιακού συστήματος διασταύρωσης και συναλλαγών. 
Η παράλληλη ύπαρξη της εναλλακτικής ελάχιστης φορολόγησης που προβλέπονται στα άρθρα 30 και 31 του ν. 4182/2013 που βασίζονται σε τεκμαρτές δαπάνες, δεν προσδίδει καμία απολύτως ακρίβεια στον προσδιορισμό του εισοδήματος των φορολογουμένων. Εξάλλου, με το αλαλούμ των ατέρμονων φορολογικών διατάξεων επί των τεκμηρίων, παρατηρείται το φαινόμενο φορολογουμένων να έχουν στις τράπεζες χρήματα από φορολογημένα εισοδήματα, με τα οποία δεν έχουν καμία δυνατότητα αγοράς και οποιαδήποτε επενδυτική πρωτοβουλία. Αυτό συμβαίνει επειδή έχουν μηδενικό διαθέσιμο εισόδημα, αφού εξανεμίστηκε με τα αυθαίρετα τεκμήρια διαβίωσης που εδώ και πολλές δεκαετίες εφαρμόζει η φορολογική διοίκηση μόνο για εισπρακτικούς λόγους. Τέτοιες διατάξεις δεν επιτρέπουν στους πολίτες να έχουν καμία εμπιστοσύνη στις φορολογικές αρχές, οπότε ζητούμε την κατάργησή τους. 
Με το άρθρο 8 του νομοσχεδίου, προβλέπεται αναμόρφωση της κλίμακας φόρου εισοδήματος από ακίνητη περιουσία. Επί της ουσίας, στην υπάρχουσα κλίμακα φόρου προστέθηκε ένα κλιμάκιο για εισοδήματα από 12.000 μέχρι 24.000 ευρώ με συντελεστή 25%. Το Κίνημά μας προτείνει να υπάρξει ένα ακόμα νέο κλιμάκιο για εισοδήματα μέχρι 6.000 ευρώ με συντελεστή 7%, ώστε τα μικρά εισοδήματα από ακίνητα να μη φορολογούνται με τον συντελεστή του 15%. 
Με το άρθρο 9, παρατείνεται η απαλλαγή από το φόρο εισοδήματος ακινήτων για μακροχρόνιες μισθώσεις. Πιστεύουμε, ότι αν και θετικό μέτρο, θα έχει περιορισμένη ανταπόκριση διότι οι λόγοι που χιλιάδες ακίνητα βρίσκονται σήμερα κενά δεν σχετίζονται με τη φορολογία εισοδήματος. Η Ελλάδα είναι η μόνη χώρα στην Ευρωπαϊκή Ένωση, χωρίς εθνικό πρόγραμμα κοινωνικής κατοικίας. Θα πρέπει να επανεξεταστεί ο ρόλος και η λειτουργία των funds που κατέχουν και διαχειρίζονται τα λεγόμενα «κόκκινα» δάνεια. Φαίνεται ότι αυτές οι εταιρείες λειτουργούν με τρόπο, που επιδιώκει πρωτίστως τους πλειστηριασμούς και όχι τη δίκαιη ρύθμιση των προβληματικών δανείων. Αυτό είχε ως αποτέλεσμα όχι μόνο να χάνουν τα ακίνητά τους οι συμπολίτες μας, αλλά πολλά ακίνητα να αγοράζονται από επενδυτές που είτε να τα κρατάνε κλειστά, είτε να τα εκμεταλλεύονται με βραχυχρόνιες μισθώσεις τύπου Airbnb, είτε διατίθενται στο πρόγραμμα Golden Visa. Η εποπτεία της Τράπεζας της Ελλάδος προς τα funds θα πρέπει να ενεργοποιηθεί και να είναι ιδιαιτέρως αυστηρή απέναντι σε δόλιες πρακτικές, που αποσκοπούν στην υφαρπαγή περιουσιών. 
Το άρθρο 10, αφορά στην κατάργηση του ΕΝΦΙΑ για κύριες κατοικίες με σε μικρούς οικισμούς. Είναι ένα σωστό μέτρο το οποίο μας βρίσκει σύμφωνους. Πολλοί συμπολίτες μας που μένουν στα αστικά κέντρα και θέλουν να αποκτήσουν πρώτη κατοικία θα μπορούσαν να επιλέξουν ένα κοντινό προορισμό και να απολαμβάνουν μια καλύτερη ποιότητα ζωής. 
Στο άρθρο 11 του νομοσχεδίου, προβλέπεται η μείωση του Φόρου Προστιθέμενης Αξίας κατά 30% σε νησιά, περιφέρειες του Βορείου Αιγαίου, την Περιφερειακή Ενότητα Έβρου και των Δωδεκανήσων με πληθυσμό έως 20.000 κατοίκους. Με την παραπάνω διάταξη, ο κώδικας ΦΠΑ όσον αφορά στα νησιά μας σε μεγάλο βαθμό εναρμονίζεται με το πνεύμα του Συντάγματος και την προστασία της νησιωτικότητας αλλά και με την Οδηγία 2006/112. Θα θέλαμε η επέκταση να έχει εφαρμογή και για τις Κυκλάδες και για τη Ρόδο. Βεβαίως, δεν ξεχνάμε ότι και η υπόλοιπη ηπειρωτική χώρα που εξακολουθεί να είναι με υψηλούς συντελεστές ΦΠΑ, χωρίς η Κυβέρνηση να έχει οποιαδήποτε διάθεση να κάνει έστω και κάποια μικρή μείωση, ειδικά στα τρόφιμα που η ακρίβεια είναι μεγάλη. Η χώρα μας εφαρμόζει συντελεστή 13% και η Κυβέρνηση επιμένει να μην ενσωματώνει μειωμένο ΦΠΑ, όπως κάνουν οι άλλες ευρωπαϊκές χώρες. 
Με το άρθρο 13 του σχεδίου νόμου, προβλέπεται δυνατότητα θέσπισης καθεστώτος ενίσχυσης για αρχικές επενδύσεις σε στρατηγικούς τομείς της άμυνας: κατασκευή όπλων και πυρομαχικών, κατασκευή στρατιωτικών οχημάτων μάχης με τη μορφή φορολογικού πλεονεκτήματος, υπερέκπτωση δαπανών σε ποσοστό 100% ή χορήγηση του κινήτρου ταχείας αδειοδότησης. Αυτό που δεν προβλέπεται στο προτεινόμενο άρθρο, είναι η διάθεση των παραγόμενων όπλων. Δηλαδή, οι συγκεκριμένοι επενδυτές θα τύχουν υψηλών φορολογικών απαλλαγών από το Ελληνικό Δημόσιο χωρίς καμία δέσμευση για τον τρόπο και τον τόπο διάθεσης του πολεμικού υλικού; Πιστεύουμε, ότι θα πρέπει να υπάρχει μία βελτίωση στο εν λόγω άρθρο, ώστε πρωτίστως να ωφεληθούν οι Ένοπλες Δυνάμεις της χώρας μας. Ενώ, αν γίνονται εξαγωγές αμυντικού υλικού, τότε να υπάρχει υποχρεωτικά σχετική έγκριση από το Υπουργείο Εθνικής Άμυνας.
Με τα άρθρα 17 έως 35, ορίζονται μισθολογικές ρυθμίσεις για τα Σώματα Ασφαλείας, οι οποίες φέρνουν αυξήσεις στις αποδοχές τους, αναγνωρίζοντας τις ιδιαιτερότητες και την επικινδυνότητα του επαγγέλματος, αλλά και την συνολική προσφορά τους στην κοινωνία. Το Κίνημά μας στέκεται δίπλα στα Σώματα Ασφαλείας και στηρίζει τις μισθολογικές ρυθμίσεις που βελτιώνουν ουσιαστικά τις αποδοχές τους. 
Με τα άρθρα 36 έως 49, δίνονται μισθολογικές παροχές σε κλάδους προσωπικού του Υπουργείου Εξωτερικών, κυρίως στο διπλωματικό προσωπικό που υπηρετεί στο εξωτερικό. Η Ελληνική Διπλωματική Υπηρεσία λειτουργεί αποτελεσματικά σε μεγάλο βαθμό, χάρη στην ποιότητα και αφοσίωση του ανθρώπινου δυναμικού της, όχι λόγω επάρκειας πόρων ή δομών. Οπότε, το Κίνημά μας στηρίζει αυτές τις διατάξεις.
Σας ευχαριστώ πάρα πολύ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κ.Βορύλλα και θα κλείσουμε τον κύκλο των Εισηγητών και των Ειδικών Αγορητών, με τον Ειδικό Αγορητή τον κ. Αλέξανδρο Καζαμία, αλλά πριν πάρει το λόγο, θα ψηφίσει επί της αρχής. Τι ψηφίζετε, κύριε Καζαμία;
ΑΛΕΞΑΝΔΡΟΣ ΚΑΖΑΜΙΑΣ) Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Ψηφίζω «ΕΠΙΦΥΛΑΞΗ» για την Ολομέλεια, κύριε Πρόεδρε.  
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστώ, έχετε το λόγο.
ΑΛΕΞΑΝΔΡΟΣ ΚΑΖΑΜΙΑΣ) Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ. 
Θα ήθελα να ξεκινήσω υπενθυμίζοντας, ότι η άποψη της «ΠΛΕΥΣΗΣ ΕΛΕΥΘΕΡΙΑΣ» για το νομοσχέδιο αυτό, είναι ότι δεν παρέχει μία πραγματική αναδιανομή του εισοδήματος προς τα μεσαία και ασθενέστερα στρώματα. Αντιθέτως, πρόκειται για επιστροφές υπερφορολόγησης, λόγω του ότι έχει ξεπεραστεί το αναθεωρημένο προς τα πάνω πρωτογενές πλεόνασμα και η Κυβέρνηση συνεπώς, συνέλεξε λόγω της πάταξης της φοροδιαφυγής, περισσότερους φόρους από ό,τι προγραμμάτιζε αρχικώς. 
[bookmark: _Hlk233629058][bookmark: _Hlk233626249]Στην προηγούμενη συνεδρίαση είχα την ευκαιρία να αναλύσω αρκετά διεξοδικά, το πώς από τον Προϋπολογισμό του 2025, στο προσχέδιο του Προϋπολογισμού για το 2026, ο στόχος για το πρωτογενές πλεόνασμα αυξήθηκε κάποια στιγμή, χωρίς αυτό να γίνει σαφές, από 2,4% του ΑΕΠ, στο 3,6% του ΑΕΠ. Γεγονός, το οποίο στερεί από τον δημοσιονομικό χώρο, δηλαδή από τα χρήματα που έχει Κυβέρνηση διαθέσιμα για να αναδιανείμει εισόδημα, περίπου 3 δισ. ευρώ. Αυτή η υστέρηση των 3 δισ. ευρώ, θα μπορούσε να πραγματοποιήσει ένα πάγιο αίτημα της «ΠΛΕΥΣΗΣ ΕΛΕΥΘΕΡΙΑΣ» από τα τέλη του 2023, που είναι η αποκατάσταση του 13ου και του 14ου μισθού για τους δημοσίους υπαλλήλους, ο οποίος καταργήθηκε –θα πρέπει να μην ξεχνάμε– την περίοδο των μνημονίων και ποτέ μέχρι τώρα, δεν έχει αποκατασταθεί.
Οι δημόσιοι υπάλληλοι στην Ελλάδα, είναι οι πιο κακοπληρωμένοι στην Ευρωπαϊκή Ένωση και οι μισθοί τους είναι πραγματικά πάρα πολύ χαμηλοί. Οπότε η «ΠΛΕΥΣΗ ΕΛΕΥΘΕΡΙΑΣ», ξεκινά από τη θέση ότι υπήρχε η δυνατότητα να αναδιανεμηθεί εισόδημα. Ο Υπουργός την Παρασκευή μας είπε, ότι «τα χρήματα είναι αυτά, δεν υπάρχουν άλλα». Εμείς διαφωνούμε με αυτό και θεωρούμε, ότι με συγκεκριμένη απόφαση είναι που περιορίστηκε ο δημοσιονομικός χώρος και συνεπώς αυτό που λέει η Αιτιολογική Έκθεση του νομοσχεδίου, ότι –διαβάζω από μέσα– «το νομοσχέδιο έχει σκοπό τη γενναία μείωση των φορολογικών επιβαρύνσεων για τα μεσαία εισοδήματα, τις οικογένειες, τα παιδιά, τους νέους, τους κατοίκους και τις επιχειρήσεις μικρών οικισμών της περιφέρειας και των ακριτικών νησιών», κατά την άποψή μας, δεν είναι καθόλου γενναία.
Είναι μία απογοητευτική παρέμβαση, η οποία μοιράζει «ψίχουλα» και για να είμαστε ακόμη πιο συγκεκριμένοι, θα το πω ως εξής: Ο κ. Χατζηδάκης, ο Αντιπρόεδρος της Κυβέρνησης, δήλωσε μετά τις εξαγγελίες του Πρωθυπουργού στη Διεθνή Έκθεση Θεσσαλονίκης, όπου ανακοινώθηκαν καταρχήν τα μέτρα που περιέχονται στο νομοσχέδιο, ότι αυτά, θα επηρεάσουν είπε, 4 εκατ. φορολογούμενους. Εμείς αμφισβητούμε αυτό το νούμερο, αλλά ας δεχτούμε προς το παρόν ότι αυτό είναι το νούμερο. Η κοστολόγηση των φοροαπαλλαγών που περιέχει το νομοσχέδιο αυτό είναι 1,7 δισ. ευρώ, διά 4 εκατ., κύριε Πρόεδρε, μας δίνει λίγο πάνω από 30 ευρώ το μήνα αύξηση για αυτούς που επωφελούνται, όχι για αυτούς που δεν επωφελούνται. Διότι αυτοί που δεν επωφελούνται, δεν παίρνουν τίποτα.  Το μήνα 30 ευρώ. Αυτή είναι η ενίσχυση που δίνει στα εισοδήματα. Βεβαίως, δίνει σε κάποιους περισσότερο και σε κάποιους λιγότερο από αυτά τα 30 ευρώ, αλλά μεσοσταθμικά, αυτή είναι η ενίσχυση που παίρνει ο φορολογούμενος μέσα από αυτή, την κατά τα άλλα, γενναία μείωση. Σκεφτείτε, κύριε Πρόεδρε, μα μην ήταν γενναία, τι θα γινόταν.
Για να έχουμε μια αίσθηση, αυτό είναι πάρα πολύ μικρό. Είναι μικρή ενίσχυση σε σχέση με τον ρυθμό του πληθωρισμού, έτσι όπως η Κυβέρνηση το προβλέπει στο προσχέδιο του προϋπολογισμού για το 2026. Με άλλα λόγια, η αγοραστική δύναμη των πολιτών και μετά από αυτό το νομοσχέδιο, μειώνεται. Εδώ, είναι καιρός να μιλήσουμε για τη μεγάλη εικόνα και για την αγοραστική δύναμη των πολιτών. Υπενθυμίζω, ότι με βάση τα στοιχεία της Eurostat, η Ελλάδα βρίσκεται στην προτελευταία θέση της Ευρωπαϊκής Ένωσης, σε σχέση με το κατά κεφαλήν εισόδημα, δηλαδή το πόσο πλούσιος είναι ο μέσος Έλληνας σε σύγκριση με τον μέσο Ευρωπαίο. Είμαστε στο 70% του μέσου ευρωπαϊκού κατά κεφαλήν εισοδήματος, σύμφωνα με την αγοραστική δύναμη. Ξεπερνάμε μόνο τη Βουλγαρία. Οι χώρες που περνάνε την Ελλάδα, είναι και οι 10 πρώην κομμουνιστικές χώρες, που προσχώρησαν στην Ευρωπαϊκή Ένωση. Η Τσεχία, η Σλοβενία, η Λιθουανία, η Εσθονία, η Πολωνία, η Ρουμανία, η Κροατία, η Ουγγαρία, η Σλοβακία και η Λετονία. Όλοι έχουν ξεπεράσει το κατά κεφαλήν εισόδημα του μέσου Έλληνα τα τελευταία χρόνια. Αυτή είναι η κατάσταση στην οποία βρισκόμαστε και περνάμε μόνο μια χώρα, τη Βουλγαρία, η οποία Βουλγαρία βρίσκεται στο 66% της αγοραστικής δύναμης, σύμφωνα με τα στοιχεία της Eurostat. 
Θα τα καταθέσω και στα πρακτικά εδώ για να υπάρχουν. 
Η Βουλγαρία βρίσκεται στο 66%, αλλά προβλέπεται, γιατί έχουμε μια διαρκή αντιπαράθεση για το κατά πόσο είναι σημαντική η ανάπτυξη που λαμβάνει χώρα στην Ελλάδα. Η Βουλγαρία αναπτύσσεται για φέτος με 3% και αναμένεται να αναπτυχθεί και του χρόνου κατά 3%. Δηλαδή, αναμένεται να υπάρξει και φέτος και του χρόνου, σημαντική αύξηση στην αγοραστική δύναμη του μέσου πολίτη στη Βουλγαρία, σε σχέση με το μέσο Έλληνα. Αυτό, όπως είχε πει και η έγκριτη εφημερίδα «Financial Times». Σε μερικά χρόνια θα κάνει την Ελλάδα να κατακτήσει πλέον την τελευταία θέση, όσον αφορά το κατά κεφαλήν εισόδημα, σύμφωνα με την αγοραστική δύναμη στην Ευρώπη. Αυτό δεν μπορούμε να θεωρήσουμε ότι είναι επίτευγμα, όπως επίσης δεν μπορούμε να θεωρήσουμε ότι τη στιγμή που συμβαίνει αυτό, το να γίνονται επιστροφές φόρων που υπολείπονται σημαντικά της απώλειας αγοραστικής δύναμης από τον πληθωρισμό, ότι αυτό συνιστά αυτό που λέει το νομοσχέδιο, γενναία μείωση των φορολογικών επιβαρύνσεων. Αυτό δε συμβαίνει.
Καταθέτω το σχετικό έγγραφο της Eurostat στα πρακτικά. 
Έρχομαι τώρα σε κάποια άρθρα κλειδιά. Το άρθρο 3, εκεί όπου συγκεντρώνονται οι περισσότερες φοροαπαλλαγές. Θα ήθελα, ως προς αυτό, να επισημάνω κάτι που επισημάνθηκε και από άλλα κόμματα της αντιπολίτευσης και από την έκθεση τη συνοδευτική της ΟΚΕ, που είναι ότι οι φορολογικοί συντελεστές, δηλαδή το αφορολόγητο στα 10.000 ευρώ δεν έχει αυξηθεί, ούτως ώστε να υπάρξει μία ουσιαστική φοροαπαλλαγή για αυτούς που έχουν χαμηλό εισόδημα στην ελληνική κοινωνία. Συνεχίζει αυτός ο συντελεστής να είναι εκεί που είναι, ενώ το κόστος ζωής έχει αυξηθεί από τότε που μπήκε γύρω στο 25%. Θα έπρεπε να υπάρχει αναθεώρηση, ούτως ώστε η φοροαπαλλαγή να δίνεται με βάση τις σημερινές τιμές και αυτό θα ανακούφιζε κάπως τα χαμηλότερα νοικοκυριά. Αυτό δεν το κάνει η Κυβέρνηση. 
Ταυτόχρονα, έχουμε τα μέτρα για τις φοροαπαλλαγές για τους νέους. Παρά το γεγονός ότι αυτό θα μπορούσε να είναι ένα θετικό μέτρο, θα πρέπει να επισημάνουμε ότι γίνονται τη στιγμή που έχει περάσει νομοθέτηση, πριν από μερικές βδομάδες, σχετικά με την καθιέρωση του 13ωρου. Το 13ωρο, δυστυχώς σε μία συνθήκη όπου υπάρχει ανεργία και η πιο ψηλή ανεργία, είναι η ανεργία των νέων, δεν αποτελεί κίνητρο για την πρόσληψη νέων σε θέσεις εργασίας. Αλλά αποτελεί κίνητρο, για την συνεχιζόμενη απασχόληση αυτών που ήδη έχουν δουλειά, αλλά για 13 ώρες. Όσες φορές το μήνα λέει το σχετικό νομοσχέδιο. Αυτό με άλλα λόγια, είναι ένα αντικίνητρο προς την εξεύρεση απασχόλησης στους νέους, στους οποίους η ανεργία βρίσκεται λίγο κάτω από το 20% και αυτό είναι ένα πρόβλημα για τη νέα γενιά στη χώρα μας. 
Έρχομαι τώρα στο άρθρο 5 για το τεκμαρτό εισόδημα, αναφορικά με τις μητέρες. Υπάρχει εδώ μια αλλαγή, ότι από 12 μήνες οι μητέρες που υιοθετούν ή που κάνουν παιδί, θα μπορούν και δύο χρόνια μετά να μην προσμετράται το τεκμαρτό τους εισόδημα. Αυτό, βεβαίως, είναι ένα θέμα που το ακούσαμε και από τους φορείς νωρίτερα. Όλη η εισαγωγή ενός τεκμαρτού εισοδήματος είναι αναχρονιστική, αυταρχική και κατά την άποψή μας, είναι  και αντισυνταγματική, διότι υπάρχει κόσμος ο οποίος δεν έχει εισόδημα ίσο με το τεκμαρτό εισόδημα, μεταξύ των ελεύθερων επαγγελματιών και των αυτοαπασχολούμενων. Η «ΠΛΕΥΣΗ ΕΛΕΥΘΕΡΙΑΣ» καταψήφισε το νομοσχέδιο εκείνο και το επικρίνει έκτοτε. Είναι η σταθερή θέση μας, ότι αυτό πρέπει να καταργηθεί και συνεπώς, η μείωση μιας τεράστιας αδικίας με αυτόν τον μικρό τρόπο, δεν συνιστά κατά την άποψή μας, δικαιοσύνη. 

Έρχομαι τώρα στο άρθρο 11, αναφορικά με τη μείωση του ΦΠΑ κατά 30% σε κάποια ακριτικά νησιά μέχρι και 20.000 κατοίκους. Αυτό, κύριε Πρόεδρε, έρχεται να εφαρμοστεί με καθυστέρηση και αφού κινήθηκε η διαδικασία επί παραβάσει από την Ευρωπαϊκή Ένωση κατά της Ελλάδας. Εμείς το καταγγείλαμε από την πρώτη στιγμή, τον Ιανουάριο του 2025 και η ευρωβουλευτής μας, η Μαρία Ζαχαρία, κατέθεσε και ερώτηση σχετικά με το γιατί η Ελλάδα δεν εφήρμοσε αυτή την Οδηγία. Πρόκειται για μερική εφαρμογή της Οδηγίας 542/2022 της Ευρωπαϊκής Ένωσης. Δηλαδή, δεν είναι κάτι που προέρχεται από τη γενναιόδωρη ψυχή της Κυβέρνησης. Είναι κάτι το οποίο έπρεπε να κάνουμε και εγκαλούμαστε για το ότι δεν το κάναμε. Εδώ πάλι πρόκειται για μερική εφαρμογή. Είναι πολύ περιορισμένο το μέτρο. Θα έπρεπε να επεκτείνεται και σε νησιά με μεγαλύτερο πληθυσμό και σε μεγαλύτερη έκταση νησιών, γιατί υπάρχουν πολλά νησιά που έχουν αυξημένο κόστος και κατά συνέπεια, το κόστος ζωής εκεί είναι αυξημένο. Άρα, θα εξισορροπούσε το κόστος των προϊόντων και των υπηρεσιών εκεί, αν υπήρχε ευρύτερη μείωση.
Θα κλείσω με αυτό, επειδή ο χρόνος πιέζει και θα φυλάξω τα υπόλοιπα σχόλια μας για την 4η συνεδρίαση. Σε σχέση τώρα με τις μισθολογικές ρυθμίσεις, υπάρχουν τα άρθρα 21, 22, 23 και 24, που αυξάνουν τους μισθούς αρκετά σημαντικά στα Σώματα Ασφαλείας. Αυξάνουν και τον συντελεστή προσαύξησης, υπάρχουν και οι αποδοχές ειδικών κατηγοριών και τα επιδόματα και οι αποζημιώσεις. Θεωρούμε, ότι αυτή είναι μια πάγια τακτική της Κυβέρνησης Μητσοτάκη, να αυξάνει τα εισοδήματα, τους μισθούς δηλαδή, για τα Σώματα Ασφαλείας και τα όργανα καταστολής, λόγω μιας ιδεολογικής εμμονής. 
Θα αναφερθώ μόνο σε ένα χαρακτηριστικό παράδειγμα. Ένας Υπαρχηγός Αστυνομίας, με προϋπηρεσία 30 - 35 χρόνια, πληρώνεται σχεδόν, λίγο πιο κάτω απ’ ότι ένας Υπουργός σύμφωνα με τους πίνακες του μισθολογίου που υπάρχουν, αν παίρνει τα επιδόματα που προβλέπονται. Πρόκειται, με άλλα λόγια, για πάρα πολύ υψηλές αποδοχές, για ένα μικρό μέρος των δημοσίων υπαλλήλων, τη στιγμή που οι υπόλοιποι δημόσιοι υπάλληλοι βρίσκονται πολύ κοντά πλέον, κάποιοι από αυτούς, στο όριο της φτώχειας. Θεωρούμε λοιπόν, ότι αυτή η αναντιστοιχία δεν κάνει καλό, ούτε στο μισθολόγιο των δημοσίων υπαλλήλων, αλλά και δεν έχει σχέση με αυτό που νομίζει η Κυβέρνηση ότι κάνει, αυξάνοντας τις προσλήψεις. 
Στην Αστυνομία έχουμε τον υψηλότερο αριθμό αστυνομικών ανά κάτοικο στην Ευρωπαϊκή Ένωση και είμαστε συγκρίσιμοι, πλέον, με την Τουρκία και το Μαυροβούνιο όσον αφορά στους αστυνομικούς ανά κάτοικο. Η αύξηση, όμως, των μισθών των Σωμάτων Ασφαλείας και των επιδομάτων, δε θεωρούμε ότι αποτελεί πραγματική μεταρρύθμιση, τη στιγμή που οι δημόσιοι υπάλληλοι πληρώνονται τόσο χαμηλά και πλέον, σε πάρα πολλές περιπτώσεις, έχουμε δημοσίους υπαλλήλους που λαμβάνουν τον κατώτατο μισθό. Κάτι, το οποίο δεν έχει προηγούμενο στην πρόσφατη ιστορία. 
Κλείνοντας, κύριε Πρόεδρε, θέλω να πω, ότι διατηρούμε μία επικριτική στάση απέναντι στις αλλαγές που υπάρχουν στο νομοσχέδιο. Ακόμη και οι περιπτώσεις στις οποίες γίνονται βελτιώσεις, ας πούμε, απέναντι στην περίπτωση των μητέρων με τεκμαρτό εισόδημα ή  στην περίπτωση των νησιών, αυτές είναι ανεπαρκείς. Μάλιστα, συνολικά δεν πρέπει να χάνουμε την εικόνα του ότι η ακρίβεια και η κρίση του κόστους ζωής, παραμένει το υπ’ αριθμόν ένα πρόβλημα για την κοινωνία και ότι με τέτοια ημίμετρα δεν αντιμετωπίζονται αυτά τα προβλήματα. Δημοσιονομικός χώρος, θα μπορούσε να υπάρξει πολύ περισσότερος, ούτως ώστε, να γίνει μια πραγματική φορολογική μεταρρύθμιση, μια πραγματική αναδιανομή του εισοδήματος και ανακούφιση των μεσαίων και ασθενέστερων στρωμάτων. Το νομοσχέδιο δεν το πράττει αυτό.
Ευχαριστώ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής) : Ευχαριστούμε τον κ. Καζαμία.
Το λόγο έχει ο κ. Μιχαήλ Κατρίνης, βουλευτής του ΠΑΣΟΚ. 
	ΜΙΧΑΗΛ ΚΑΤΡΙΝΗΣ: Ευχαριστώ πολύ κύριε Πρόεδρε.
Κυρία και κύριοι συνάδελφοι, το νομοσχέδιο που συζητάμε σήμερα παρουσιάζεται από την Κυβέρνηση ως μια μεγάλη φορολογική μεταρρύθμιση για το δημογραφικό και τη μεσαία τάξη. Πρόκειται όμως, στην πραγματικότητα για μέτρα που όχι μόνο δεν εξυπηρετούν αυτούς τους στόχους, αλλά είναι και ακοστολόγητα, όπως φαίνεται ξεκάθαρα από την Έκθεση του Γενικού Λογιστηρίου του Κράτους.
Την ίδια στιγμή που η Κυβέρνηση εναγωνίως έψαχνε να βρει μαύρες τρύπες κοστολόγησης και ανύπαρκτες τρύπες κοστολόγησης στο πρόγραμμα του ΠΑΣΟΚ στη Θεσσαλονίκη, τα δικά της μέτρα κινούνται μέσα σε μία ασάφεια που σκοπό έχει να αποκρύψει και το κόστος για τον Προϋπολογισμό και το ποιοι ωφελούνται ή δεν ωφελούνται πραγματικά.
Ποια είναι όμως τα πραγματικά δεδομένα που προκύπτουν από τις ρυθμίσεις μετά από 6 χρόνια φορολογικής αφαίμαξης, ακρίβειας και στεγαστικής κρίσης με υπογραφή της Κυβέρνησης της Νέας Δημοκρατίας;
Πρώτον, οι φορολογικές ελαφρύνσεις που προβλέπει ωφελούν αναλογικά περισσότερο τα υψηλά εισοδήματα –το έχει αναφέρει και ο Εισηγητής μας ο Πάρις Κουκουλόπουλος– αφήνοντας χαμηλόμισθους και χαμηλοσυνταξιούχους σχεδόν αβοήθητους. Για μισθωτούς και συνταξιούχους με εισόδημα ως 10.000 ευρώ, δεν προβλέπεται καμία ουσιαστική ελάφρυνση. Αυτό το τονίζω, για μισθωτούς και συνταξιούχους με εισόδημα ως 10.000 ευρώ ετησίως, δεν προβλέπεται καμία ελάφρυνση. Δεν το λέει το ΠΑΣΟΚ,  το λέει και η ΟΚΕ.
Δεύτερον, οι ελεύθεροι επαγγελματίες, οι ατομικές επιχειρήσεις μένουν ουσιαστικά εκτός πραγματικής ελάφρυνσης. Οι νέοι συντελεστές θα ισχύσουν από το 2027, ενώ παραμένει ο ανορθολογικός μηχανισμός του τεκμαρτού προσδιορισμού και το άδικο τέλος επιτηδεύματος. 
Τρίτον, τα μέτρα για το δημογραφικό είναι αποσπασματικά. Περιέχουν διακρίσεις, εξαιρέσεις και ακατανόητους χρονικούς περιορισμούς σε αναντιστοιχία και με τις κοινωνικές ανάγκες και βεβαίως και τον στόχο που υποτίθεται ότι εξυπηρετούν. 
Τέταρτον, παραμένει ο ανορθολογισμός στη φορολογία ακινήτων. Η μείωση τεκμηρίων διαβίωσης, αποτελεί θετικό μέτρο, αλλά δεν διορθώνει την άδικη βάση τους. Αντίθετα η αύξηση του τεκμηρίου για μονοκατοικίες κατά 20%, δημιουργεί νέα επιβάρυνση συχνά σε οικογένειες που δεν έχουν καμία σχέση με αυτό που φανταζόμαστε, μονοκατοικία και πολυτελής διαβίωση.
Όλα αυτά, δείχνουν ότι η Κυβέρνηση επέλεξε για άλλη μια φορά να δώσει λίγα στους πολλούς και πολλά στους λίγους, με μια πολιτική επιλεκτική που διαιωνίζει τις αδικίες του φορολογικού συστήματος. Το λέω αυτό, γιατί η Κυβέρνηση επαίρεται ότι πάταξε τη φοροδιαφυγή και αύξησε τα έσοδα από τη φορολογία. Αλλά δε λέει, ότι μέσα σε 12 μήνες αυξήθηκαν οι ληξιπρόθεσμες οφειλές προς την εφορία 4,5 δισ. ευρώ. Δηλαδή, εσείς καταλογίζετε φόρους, οι οποίοι δεν μπορούν να πληρωθούν. Αυτή είναι η πραγματικότητα κυρίως για τις επιχειρήσεις και τους επαγγελματίες. Την ίδια στιγμή συνεχίζετε να υπερφορολογείτε μέσω του ΦΠΑ, με μία προκλητικά δυσανάλογη σχέση έμμεσων προς άμεσους φόρους, που έχει εξελιχθεί σε μηχανισμό τεράστιας φορολογικής αδικίας. Θα αναφέρω μόνο ότι το 9μηνο του 2025 έναντι του στόχου, εισπράχθηκαν επιπλέον 645 εκατομμύρια ευρώ από το ΦΠΑ. Δηλαδή τα έσοδα του ΦΠΑ αυτή τη στιγμή, είναι στο 38,5% των γενικότερων εσόδων. Όλοι ξέρουμε, πέρα από τις ωραίες θεωρίες περί εισπράξεων από τον τουρισμό, ποιους επιβαρύνει περισσότερο. 
Αρνείστε λοιπόν, πεισματικά να μειώσετε τους συντελεστές ΦΠΑ στα βασικά αγαθά, ισχυριζόμενοι ότι αυτές οι μειώσεις δεν περνάνε στον καταναλωτή. Ενώ τον Οκτώβριο, σημειώθηκε επιτάχυνση του ρυθμού αύξησης των τιμών στα τρόφιμα. Δηλαδή, δε μειώνετε τον ΦΠΑ. Αυξάνεται ο πληθωρισμός στα τρόφιμα 2,8% τον Οκτώβριο, έναντι 1,4% τον Σεπτέμβριο κι εσείς επιμένετε να μην κάνετε μείωση του ΦΠΑ.
Δεν είναι το ΠΑΣΟΚ που έχει εμμονή με αυτή τη μείωση του ΦΠΑ. Είναι η Ευρωπαϊκή Ένωση που και ενθαρρύνει με Οδηγίες της και αξιολογεί θετικά με εκθέσεις της, τη μείωση αυτή σε όσες χώρες την έχουν εφαρμόσει. Αλλά η Κυβέρνηση, κάνει ότι δεν βλέπει και δεν ακούει.
Όπως, κύριε Υπουργέ και επειδή ξέρω ότι εσείς προσωπικά ακούτε, δεν έχει ακούσει η Κυβέρνηση το δίκαιο αίτημα που αφορά στο άρθρο 42, για την αναγνώριση προϋπηρεσίας των μελών ΔΕΠ που έχουν υπηρετήσει σε ερευνητικά πανεπιστημιακά ινστιτούτα, όπως για παράδειγμα είναι το Ινστιτούτο Συστημάτων Επικοινωνίας και Υπολογιστών του Εθνικού Μετσόβιου Πολυτεχνείου. Συμβαίνει, κύριοι συνάδελφοι, το εξής παράδοξο: Η προϋπηρεσία σ΄ αυτά τα ινστιτούτα να λαμβάνεται υπόψη για την εκλογή και εξέλιξη μελών ΔΕΠ, αλλά να μην λαμβάνεται υπόψη για τη μισθολογική τους εξέλιξη. 

Όσον αφορά στη διάταξη του άρθρου 13 που λέτε, κ. Υπουργέ, ότι «υπάρχει ένα ειδικό καθεστώς ενίσχυσης σε εταιρείες που έχουν έδρα υποκατάστημα στην Ελλάδα», αυτό είναι ενίσχυση της εγχώριας Αμυντικής Βιομηχανίας; Κοιτάξτε εδώ. Πρώτο θέμα στην Καθημερινή του Σαββάτου: «Χαμηλές πτήσεις για τις Αμυντικές Βιομηχανίες», με ντοκουμέντα, στοιχεία, τα οποία δείχνουν ότι όλα όσα είπε ο Πρωθυπουργός και ο κ. Δένδιας πριν από 7 μήνες στη Βουλή, έμειναν «έπεα πτερόεντα». 
Η Κυβέρνηση, επικαλείται σήμερα ρυθμούς μεγέθυνσης του ΑΕΠ υψηλότερους από το μέσο όρο της Ευρωπαϊκής Ένωσης. Αποκρύπτοντας όμως, ότι αυτή η μεγέθυνση –που δεν είμαι σίγουρος ότι είναι «ανάπτυξη» και όχι «μεγέθυνση»– δε βασίζεται σε παραγωγικές επενδύσεις. Αλλά βασίζεται σε μια νέα επιχειρηματικότητα που αφορά κυρίαρχα, σε τουρισμό και εστίαση και βεβαίως, στην κατανάλωση ιδιωτική και δημόσια και στις Υπηρεσίες. 
Ενώ στην Ευρωπαϊκή Ένωση 38% του ΑΕΠ κατευθύνεται στην εργασία, δηλαδή, στους μισθούς των εργαζόμενων, το αντίστοιχο ποσοστό στην Ελλάδα είναι, μόλις 27%. Το χάσμα είναι μεγάλο, ακόμα κι αν συνυπολογίσουμε διαρθρωτικές και δομικές ιδιαιτερότητες της χώρας μας. 
Αντίθετα, στη χώρα μας τα κέρδη του κεφαλαίου ξεπερνούν το 50% του ΑΕΠ, δηλαδή, 10 μονάδες πάνω από τον ευρωπαϊκό μέσο όρο. Όταν η Ευρωπαϊκή Ένωση θεωρεί ότι «οι συλλογικές διαπραγματεύσεις και οι συλλογικές συμβάσεις είναι το κρίσιμο μέσο για την αύξηση των μισθών και πρέπει να καλύπτουν το 80% των εργαζομένων», στη χώρα μας το ποσοστό αυτό είναι λίγο πάνω από 20%. 
Τα στοιχεία είναι αμείλικτα. Είμαστε η μοναδική χώρα της Ευρωπαϊκής Ένωσης, όπου όλοι οι δείκτες μισθών και εισοδημάτων εργαζομένων έχουν αρνητικό πρόσημο. Αυτό δεν είναι ανάπτυξη με προοπτική. Είναι μια ανάπτυξη χωρίς ισχυρή μεσαία τάξη, που στηρίζεται σε χαμηλούς μισθούς, περιορισμένη αγοραστική δύναμη, ανισότητες που βαθαίνουν με 2 στους 3 Έλληνες να δηλώνουν σε έρευνα της Eurostat ότι «αισθάνονται φτωχοί».
Πίσω λοιπόν από το «θετικό πρόσημο, αύξηση του ΑΕΠ», για το οποίο επαίρεται η Κυβέρνηση, κρύβεται μια μεγάλη αλήθεια. Το μοντέλο ανάπτυξης της χώρας μας, δεν είναι μακροπρόθεσμα βιώσιμο, ενώ και το ΙΟΒΕ με πρόσφατη μελέτη του, προειδοποίησε για τον κίνδυνο μείωσης του ρυθμού αύξησης του ΑΕΠ στο 1%, σταδιακά, την επόμενη πενταετία. 
Το έλλειμμα στο ισοζύγιο τρεχουσών συναλλαγών παραμένει υψηλό, από 6,4% έκλεισε στο 7,2% το 2024. Η παραγωγική βάση παραμένει χαμηλή. Η ανταγωνιστικότητα, επίσης χαμηλή, 50η στην επετηρίδα του IMD, με την επιχειρηματική αποτελεσματικότητα να πέφτει 9 θέσεις μέσα σε 1 χρόνο. Αυτά δεν είναι «λεπτομέρειες». Δεν είναι «ψιλά γράμματα». Είναι η ουσία της ανάπτυξης της επιχειρηματικότητας και της έλλειψης παραγωγικής βάσης. Η χώρα λοιπόν, χρειάζεται επειγόντως, μία άλλη στρατηγική, με στοχευμένη πολιτική για την αύξηση των μισθών ή με ποιοτικές θέσεις εργασίας, με δίκαιη αναδιανομή του πλούτου και βεβαίως, προστασία της κοινωνικής συνοχής, γιατί φαντάζομαι ότι όλοι συμφωνούμε ότι «Ανάπτυξη χωρίς κοινωνικό υπόβαθρο, είναι ανάπτυξη χωρίς αύριο». 
Σας ευχαριστώ. 
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κ. Κατρίνη. 
Θα κλείσουμε με τον Υφυπουργό Εθνικής Οικονομίας και Οικονομικών, τον κ. Αθανάσιο Πετραλιά για 7 λεπτά. 
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ, κ. Πρόεδρε. 
Καταρχήν, θέλω να ευχαριστήσω όλους τους Εισηγητές για τις τοποθετήσεις τους και κάποιες προτάσεις και ιδέες που ακούσαμε. Θα ξεκινήσω απαντώντας στις τοποθετήσεις, στα άρθρα και κάποια σχόλια επί των φορέων. 
Αρχικά, σε αυτά που αναφέρθηκε ο εκπρόσωπος του ΠΑΣΟΚ, ο κ. Κουκουλόπουλος, υπάρχει ένα θέμα, καταλαβαίνω, με την Αιανή και τον ΕΝΦΙΑ και το όριο των 1.500. Αυτό έχει τεθεί σε εμάς και από τον κ. Κωνσταντινίδη και από τον κ. Μιχάλη Παπαδόπουλο, τους βουλευτές Κοζάνης. Είναι κάτι που το εξετάζουμε, αλλά επιφυλασσόμαστε. 
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας): (Ομιλία εκτός μικροφώνου)
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Το άλλο άρθρο με τους ελεύθερους επαγγελματίες, δεν ισχύει για τον Έβρο.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας): (Ομιλία εκτός μικροφώνου)
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Εντάξει, αλλά καταλαβαίνω ότι το μεγάλο θέμα στην Αιανή –και το έχουν θέσει οι Δήμαρχοι– είναι ο ΕΝΦΙΑ αυτή τη στιγμή. Αυτό είναι που γνωρίζουμε, αλλά επιφυλασσόμαστε για την Ολομέλεια, να το εξετάσουμε.
Τώρα, για το άρθρο 9, για τους εποχικά εργαζόμενους, η ιδέα «να μπορούσε η τριετής απαλλαγή τεκμηρίων να εφαρμοστεί και στους εποχικά εργαζόμενους, αν μισθώνουν κατά επανάληψη». Είναι ενδιαφέρουσα ιδέα. Πρέπει να την εξετάσουμε αν μπορεί να δουλέψει τεχνικά. Ναι, πρέπει να την εξετάσουμε. Απλά η προτεραιότητα προφανώς, πρέπει να είναι στους ιατρούς, τους νοσηλευτές, στους εκπαιδευτικούς μας. Αυτό είναι σωστό. Νομίζω το καταλαβαίνουμε όλοι. Έχουμε δώσει επιπλέον, γενικά, μια δυνατότητα άπαξ να το ξανανοικιάσει σε οποιονδήποτε είτε εποχικά εργαζόμενο, είτε άλλον, έτσι κι αλλιώς μέσα στο νόμο. Αλλά θέλει εξέταση κατά πόσο μπορεί να εφαρμοστεί τεχνικά αυτό το θέμα.
Για την υπερέκπτωση δαπανών. Ο Κανονισμός 651/2014. Βασικά χρησιμοποιούμε τον νόμο για τις περιφερειακές επενδύσεις στο πλαίσιο State8 γιατί το εξετάσαμε με την ΚΕΜΚΕ και μέσω αυτού του πλαισίου μπορεί να εφαρμοστεί η υπερέκπτωση δαπανών, γιατί αφορά μεσαίες ή μεγάλες επιχειρήσεις, όχι μόνο μικρές, που θέλουμε να έρθουν να επενδύσουν και σε στρατιωτική μηχανή και στα αυτοκίνητα και σε εξαρτήματα αεροσκαφών, αν είναι δυνατόν. Δίνουμε το πλαίσιο, ώστε να υπάρχει ένα κίνητρο να έρθουν να επενδύσουν εδώ.
Προφανώς, στην Ελλάδα, προσπαθούμε με κάθε τρόπο, με το Κέντρο Καινοτομίας, με την ενίσχυση της ΕΑΒ που αναβαθμίζει τα VIPER, με τον Σκαραμαγκά και βλέπετε στις συμβάσεις και τις κινήσεις να ενισχύσουμε την Ελληνική Αμυντική Βιομηχανία. Το ένα είναι η Δημόσια Ελληνική Βιομηχανία και να δούμε αν μπορούμε να προσελκύσουμε και κάποια μέρη, εξαρτήματα, κτλ. από ιδιώτες. Γιατί καταλαβαίνετε ότι όταν υπάρχουν αυτά τα χρηματοδοτικά εργαλεία σε όλη την Ευρώπη και βλέπετε τι ποσά επενδύονται είναι προς το συμφέρον της χώρας να έχουμε και εδώ αμυντική βιομηχανία και ιδιωτική, που να μπορεί να εξάγει. Αυτό ήθελα, αν μπορούμε όλοι να προσπαθήσουμε να συνεργαστούμε προς αυτό το σκοπό, ο καθένας με τον τρόπο του, ώστε να προσελκύσουμε τέτοιες επενδύσεις. Είναι σημαντικό.
Τώρα, για αυτά που ανέφερε ο κύριος Παππάς. Εντάξει, εδώ υπάρχει γενικά μια κριτική που ακούσαμε και από το ΚΚΕ και από την Πλεύση Ελευθερίας και από τον ΣΥΡΙΖΑ και από τον κύριο Τσακαλώτο και γενικότερη, ότι γενικά με αυτό το νομοσχέδιο ενισχύουμε όσους έχουν πάνω από 10.000 ευρώ εισόδημα και ότι μέχρι 10.000 ευρώ δεν ενισχύεται. Εντάξει, προφανώς, αν είναι κάποιος που πληρώνει μηδέν φόρο, πόσο να μειώσεις το φόρο; Από το μηδέν, μηδέν. Δηλαδή μειώνεις το φόρο, σε αυτούς που πληρώνουν φόρο. Αλλά πάμε να δούμε κάτι γιατί δεν πρέπει να βλέπουμε σωστά. Η φορολογία μειώνεται σε αυτούς που πληρώνουν φόρο.
Τώρα, τα μέτρα όμως που εφαρμόζουμε, αν δούμε τα συνολικά μέτρα που θα εφαρμοστούν το 2026, περιλαμβάνουν πέρα από αυτό, την αύξηση του κατώτατου, την αύξηση των συντάξεων χωρίς το συμψηφισμό προσωπικής διαφοράς. Τώρα, 250 ευρώ για τους χαμηλοσυνταξιούχους, τα Άτομα με Αναπηρία, την επιστροφή ενοικίου για το 80% των ενοικιαστών. Άρα, αν δούμε συνδυαστικά τα μέτρα και αυτοί που είναι κάτω από 10.000 εισόδημα ή θα πάρουν αύξηση του κατώτατου, ακόμα και είναι μερικής απασχόλησης θα έχουν αύξηση, ακόμα και αν δεν πληρώνουν φόρο. Αν είναι χαμηλοσυνταξιούχοι, θα πάρουν και τα 250 ευρώ και την αύξηση των συντάξεων χωρίς συμψηφισμό προσωπικής διαφοράς. Αν είναι ενοικιαστές, θα πάρουν επιστροφή ενοικίου. Άρα, δεν υπάρχει κάποιος από το συνδυασμό των μέτρων μας που δεν ωφελείται. Ναι,  από το άρθρο 3 μόνο, μπορεί να μην ωφελείται άμα έχει μηδέν φόρο. Αλλά είναι και τα άλλα μέτρα στη συνέχεια που θα έχει όφελος.
Ανέφερε και ο κύριος Τσακαλώτος, ότι το μέτρο αφορά στους οικονομικά ισχυρούς και ότι δεν είναι προοδευτική κλίμακα. Ναι, όντως υπάρχει ένα σημείο, το οποίο δεν είναι, θα το έλεγα, προοδευτικό που μειώνουμε μεταξύ 40.000 και 60.000 ευρώ, από το 44% στο 39%. Εκείνο το σημείο της μεταρρύθμισης. Έχει 7 σημεία η μεταρρύθμιση. Από την άλλη λέτε ότι: «Κάντε τιμαριθμοποίηση». Τιμαριθμοποίηση τι θα ήταν; Να αύξανες τα brackets, δηλαδή τα κλιμάκια. Το 40 να γίνει 42, 43. Αυτό θα σήμαινε. Ο χαμηλότερος συντελεστής να εφαρμοστεί στον υψηλότερο. Ναι, αλλά ξέρουμε ότι στα 40.000 μεικτά, τι σημαίνει; Είναι 2.000 καθαρά. Τα 60.000 μεικτά είναι 2.950, 3.000 καθαρά.
Τι τους λέμε λοιπόν; Αν είσαι μεταξύ δύο και τριών, θέλουμε να δώσουμε τη δυνατότητα να αυξήσουν τους μισθούς. Τους αυξάνεις μέχρι τα 2.000 και στα 2.000 δεν πήγαινε κανείς εργοδότης σε στελέχη επιχειρήσεων να δώσει πάνω από 2.000. Έχουμε μεγάλες εταιρείες, Big4 κλπ.. που φορολογούνταν με 44%. Δηλαδή, δημιουργούνταν πρόβλημα εκεί πέρα. Γι’ αυτό βάλαμε αυτό τον ενδιάμεσο συντελεστή. Από εκεί και πέρα, όμως, να εξηγήσω κάτι. Λέμε για αυτούς που είναι στον κατώτατο. Ο κατώτατος, είναι κοντά στα 12.000. Αλλά ένας νέος, 25 ετών, με 980 ευρώ μισθό καθαρά θα έχει 1.300 ευρώ όφελος τον χρόνο, περίπου 100 ευρώ το μήνα.
Ένας νέος 30 ετών, με 1.250 ευρώ καθαρά, θα είχε 1.300 ευρώ όφελος τον χρόνο, 100 ευρώ το μήνα. Ένας τρίτεκνος με 1.300 ευρώ καθαρά, θα είχε 1.300 όφελος τον χρόνο. Αυτά δεν είναι υψηλά εισοδήματα. Ένας με δύο τέκνα και 1.270 ευρώ καθαρά, θα είχε όφελος 600 ευρώ. Ενώ, με 1.500 ευρώ καθαρά, θα είχε όφελος 900 ευρώ. 
Καταλαβαίνω ότι υπάρχει μια ομάδα πληθυσμού, αυτή που είναι χωρίς τέκνα και χαμηλά εισοδήματα, η οποία όμως, σας λέω ότι επωφελείται. Αν είναι συνταξιούχοι με την αύξηση των συντάξεων χωρίς προσωπική διαφορά, αν είναι μισθωτοί από την αύξηση του κατώτατου και τα 250 ευρώ και την επιστροφή ενοικίου. 
Τώρα, κάποια άλλα θέματα που έχουν τεθεί. Όσοι έχουν ολοκληρώσει τα Τμήματα Επαγγελματικής Μετεκπαίδευσης Ανθυπαστυνόμων (Τ.Ε.Μ.Α.) της Αστυνομίας, δεν αλλάζει με το νέο μισθολόγιο αυτό που ισχύει σήμερα και αυτό που προβλέπεται. Τι ισχύει σήμερα; Όταν ολοκληρώσεις τα Τμήματα Επαγγελματικής Μετεκπαίδευσης Ανθυπαστυνόμων (Τ.Ε.Μ.Α.) πηγαίνεις στην κατηγορία σου που είσαι, στη Β΄ και αμείβεσαι με τον υψηλότερο κλιμάκιο, με το μέγιστο κλιμάκιο. Άρα, θα αμειφθούν με τον υψηλότερο βαθμό, όπως γίνεται και τώρα. Άρα αυτό που ισχύει σήμερα, θα συνεχίσει να ισχύει. Αυτό προβλέπει το νομοσχέδιο, να πηγαίνεις δηλαδή, στον υψηλότερο βαθμό της κατηγορίας Β΄. Δεν αλλάζει κάτι λοιπόν, στο πως λειτουργεί το μισθολόγιο για τα Τμήματα Επαγγελματικής Μετεκπαίδευσης Ανθυπαστυνόμων (Τ.Ε.Μ.Α.). 
Τέθηκε από τον κ. Κατρίνη, ότι είναι ακοστολόγητα τα μέτρα; Δηλαδή, μου κάνει πραγματικά εντύπωση. Εδώ είναι η Ειδική Έκθεση του Γενικού Λογιστηρίου του Κράτους (Γ.Λ.Κ.), μέτρο, μέτρο. Νομίζω, όλα έχουν ποσά και επίσης, τα έχουμε και στο Προσχέδιο του Προϋπολογισμού, στις δύο σελίδες, 58 – 59. Στο προσχέδιο, είναι η πιο αναλυτική ποσοτικοποίηση. Αν θέλετε μπορώ να σας δώσω και όλα τα «excel». Δεν έχουμε θέμα. Όλα τα φορολογικά είναι πραγματικά. Έχουμε μοιραστεί όλες τις ποσοτικοποιήσεις και με την Κομισιόν και τα έχουμε συμφωνήσει.
Επίσης, θέλω να πω και ένα άλλο θέμα, γιατί τέθηκε ως προς το ύψος του 1,76 δις. Το 1,76 δις που δίνουμε του χρόνου, είναι τα νέα μέτρα. Όπως θα δείτε στον Προϋπολογισμό, έχουμε και τα ήδη ανακοινωθέντα, θεσμοθετημένα. Δηλαδή, στα 1,76 δις δεν είναι η αύξηση των μισθών των δημοσίων υπαλλήλων τον Απρίλιο, με βάση την αύξηση του κατώτατου, δεν είναι η αύξηση των συντάξεων, δεν είναι μέτρα που έχουν τακτικές αυξήσεις κάθε χρόνο. Σύνολο δηλαδή, οι δημοσιονομικές παρεμβάσεις, αν δείτε τον πίνακα του Προϋπολογισμού, είναι 2,9 δις το 2026, σε σχέση με το 2025. Αυτό είναι το συνολικό όφελος των πολιτών. 
Επίσης, τελευταίο σημείο για τον κ. Καζαμία. Τα πρωτογενή πλεονάσματα μειώνονται. Κανείς δε θέλει υπερβολικά πρωτογενή πλεονάσματα. Είναι σαφές. Αλλά βλέπετε από 4,7% σε 3,6% φέτος και του χρόνου 2,8%, με συνολικό έλλειμμα πια στο μείον 0,1% και αναγκαστικά έχουμε τον στόχο των δαπανών. Άρα, ναι, μειώνουμε πλέον τα πρωτογενή πλεονάσματα. Δεν μπορείς να έχεις ούτε μηδέν πρωτογενές πλεόνασμα, ούτε μικρό πρωτογενές πλεόνασμα για να πιέσεις μεγάλα ελλείμματα, ούτε πολύ ψηλά. Πρέπει να έχεις το μέτρο. Συμφωνούμε όλοι σε αυτό. 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Το 2,8%; (Ομιλεί εκτός μικροφώνου) 
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Το 2,8% σημαίνει μηδενικό συνολικό, μείον 0,1% συνολικό μετά την πληρωμή των τόκων. Έτσι; 
Τώρα, έχεις τον στόχο δαπανών. Τι σου επέστρεψε ο στόχος δαπανών; Στην τριετία ως 10 δις, άμα αθροίσεις τα τρία ποσά 3,7%, 3,6%, 3,1% και εμείς είχαμε μείον, μετά 4,4%, 5,8% στα 10 δις. Αν δαπανήσεις παραπάνω το 2026, απ’ αυτό που έχεις προβλέψει, υπάρχουν οι διαδικασίες που έρχεται η Ευρώπη και σου λέει «πάρε αντίμετρα». Δηλαδή και να πεις παραπάνω μέτρα, θα έρθει μετά, τον Απρίλιο και θα σου πει «πάρε ίσα αντίμετρα, αύξησε φόρους». Αυτό είναι το ζήτημα. 
Σας ευχαριστώ πολύ, θα τα πούμε αύριο για τα Ελληνικά Ταχυδρομεία (ΕΛ.ΤΑ.). 
ΜΙΧΑΗΛ ΚΑΤΡΙΝΗΣ: Κύριε Υπουργέ, για το 42 με την προϋπηρεσία… (Ομιλεί εκτός μικροφώνου)
[bookmark: _Hlk213094609]ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Μπορούμε να έχουμε ένα σημείωμα, να το δούμε αναλυτικά; Γιατί είναι ενδιαφέρον αυτό που είπατε.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Το λόγο έχει ο κ. Κουκουλόπουλος.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας): Ευχαριστώ. Κύριε Πρόεδρε.
Κύριε Υπουργέ, σας είπα από βήματος, κάνουμε δύο θετικά μέτρα, παίρνουμε δύο θετικά μέτρα για τους οικισμούς, κοινότητες κ.λπ. μέχρι 1.500 κατοίκους. Σωστά; Το ένα αφορά στο τεκμαρτό των επαγγελματιών. Το άλλο αφορά στην μείωση του ΕΝΦΙΑ σε δύο φάσεις. Σωστά; Για δημογραφικό μιλάμε, έτσι δεν είναι; Είναι βασικά μέτρα αυτά, που έχουν σχέση με το δημογραφικό. Τώρα, όλο το θέμα μας είναι η Νέα Βύσσα και η Αιανή. Σωστά; Δύο οικισμοί όλοι κι όλοι. Προσέξτε να δείτε τώρα, δε διυλίζω τον κώνωπα. Εάν εμένα μου λέγατε να αποφασίσω εγώ για την Αιανή, που είναι στον τόπο μου, θα πω τα ίδια και στη Νέα Βύσσα, να διαλέξουν ένα από τα δύο. Το τεκμαρτό θα διάλεγα.
Ξέρετε γιατί;
Ο ΕΝΦΙΑ καταλαμβάνει και άλλους 5 που έχουν φύγει προ πολλών ετών από κει. Δεν είναι κακό να μειωθεί ο ΕΝΦΙΑ γι’ αυτούς, αλλά το τεκμαρτό αφορά σε δύο κατηγορίες. Ας μην το βάζουμε συνέχεια σε επίπεδο φοροδιαφυγής κ.λπ.. Είμαι νέος επαγγελματίας, έχω ένα κατάστημα, είμαι στον τομέα υπηρεσιών, δουλεύω στην Κοζάνη, γιατί να μην έχω ένα κίνητρο να κάνω τη δουλειά μου, να τη μεταφέρω στην Αιανή, αν είμαι στο όριο και το τεκμαρτό με πιάνει; Ενώ δεν πιάνουν τα ποσά αυτά. Καταλαβαίνετε τι λέω; Πόσα καταστήματα νομίζετε ότι είναι στη Νέα Βύσσα και στην Αιανή; Δεκαπέντε, είκοσι. Με κριτήριο δηλαδή, το δημογραφικό είναι στοιχειώδες, ας πούμε. Εγώ δεν το βλέπω δημοσιονομικά. Δημοσιονομικά, περισσότερο κοστίζει ο ΕΝΦΙΑ. Εγώ όμως, θα διάλεγα με κλειστά το θέμα του τεκμαρτού. Καταλαβαίνετε τι λέω, Πρόεδρε, έτσι; Στα χωριά μας, να πάρουμε τα χωριά στη Λευκάδα. Δεν έχω δίκιο; 
Αν θέλουμε να βάλουμε κριτήριο το δημογραφικό, το τεκμαρτό είναι η πιο μετρήσιμη θετική επίπτωση για να μη μένει κόσμος εκεί και να μη μειώνεται ο πληθυσμός. Αυτό το 1.700 που κάναμε για τη Νέα Βύσσα, βλέπω μια χαραμάδα ότι μπορεί να επεκταθεί και στην Αιανή, πρέπει να συμπεριλάβει και το 6 και το 10. 
Ευχαριστώ.
ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Eμείς ευχαριστούμε.
Κυρίες και κύριοι συνάδελφοι, σε αυτό το σημείο ολοκληρώνεται η συνεδρίαση της Επιτροπής μας. Η τέταρτη συνεδρίαση, η δεύτερη ανάγνωση, του νομοσχεδίου είναι προγραμματισμένη για την Τετάρτη 5 Νοεμβρίου και ώρα 10:00, εδώ, στην Αίθουσα Γερουσίας. 
Λύεται η συνεδρίαση. Σας ευχαριστώ πολύ. 

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Μπουκώρος Χρήστος, Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Συρεγγέλα Μαρία, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Παπαναστάσης Νίκος, Συντυχάκης Εμμανουήλ, Τσοκάνης Χρήστος, Αχτσιόγλου Ευτυχία (Έφη), Τσακαλώτος Ευκλείδης, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Βρεττός Νικόλαος και Μάλαμα Κυριακή.


Τέλος, και περί ώρα 19.30 λύθηκε η συνεδρίαση.

